text:
- Tíðindi, mentan og ítróttur
Ov fá parkeringspláss við Karlamagnusarbreyt
Tak niður
Kommunan hevur sostatt ikki hildið sínar egnu ásetingarnar í almennu byggisamtyktina um, at eitt parkeringspláss skal verða til hvønn 75 fermetur av íbúð, sum verður bygd.
Tað staðfestir Kærunevndin í niðurstøðu í kæru frá fólki í økinum.
Vit hava í dag roynt at fingið viðmerking frá forkvinnuni í byggi- og býarskipanarnevndini hjá Tórshavnar kommunu, Marin Katrinu Frýdal, men tað hevur ikki eydnast okkum.
Niðurstøðan hjá Kærunevndini í lendismálum kann lesast her.
Ferðslutrygdin ikki í lagi
Í Dag og Viku fríggjadagin vísti leiðslan, stýrið fyri Skúlan við Løgmannabreyt, foreldur og grannar á, at tey halda, at ferðslutrygdin á Karlamagnusarbreyt í Hoyvik, sum eisni er skúlavegur, er versnað munandi, hóast kommunan fyri einum lítlum ári síðani lovaði at bøta um trygdina.
Ein kanning, sum tekniska nevnd í býráðnum hevur bílagt, vísir eisini, at ferðslutrygdin er ikki í lagi.
Jákup Dam, formaður í teknisku nevnd, viðurkendi ferðslutrupulleikan á Karlamagnusarbreyt, og segði at kommunan átti at hava gjørt meira fyri at bøta um ferðslutrygdina, millum annað at broya byggisamtyktina, so bygt varð longri inni á grundstykkjunum.
Ferðslukanningina hjá kommununi frá september 2017 kan lesast her.
Foto: Jakob Jørgensen
Sí eisini


c: text/html

text:
Tuesday, August 26, 2014
Eingin jólamaður fyri sjófólk
Flestu teirra sum standa á odda fyri tí føroysku fiskivinnuni eru fólk við grundfesti í samfelagnum og áhuga í at menna vinnulívið; hvussu tey vunnu sær veiðirættindi er ein søga um drúgvar royndir, langar tilgongdir og tógvið stríð.
Tey seinastu fáu árini hevur ein frásøgn tikið seg upp í tí almenna rúminum í Føroyum, har róð verður framundir at verandi aktørar í fiskivinnuni – kanska serliga uppsisjóvarvinnuni – av órøttum hava fingið síni veiðirættindi útlutað í einari korruptari skipan ið byggir á vina- og kenningapolitikk. Ein orsøk til at ein frásøgn sum hendan er sloppin at gera um seg í tíðindamiðlum og politiskum kjaki kann síggjast í tí veruleika at talið á teimum sum arbeiða beinleiðis í fiskivinnuni hevur leingi verið fallandi samstundis sum talið á teimum ið arbeiða innan umsiting og tænastur hevur verið hækkandi. Hetta ger at fleiri og fleiri føroyingar vita hvørki hvussu fiskivinnan er samansett ella hvussu hon virkar.
Hinvegin tykist óbeinleiðis áhugin fyri vinnuni stundum stórur millum umsitarar og akademikarar; trupulleikin er tó ofta at avgerandi detaljur detta burtur í mongum av teimum greiningum sum alment koma fram. Um vit hava fingið eitt vakuum sum lættliga skapar óveruligar ímyndingar og illgitingar um viðurskifti í fiskivinnuni, so er tað óheppið.
Fyri at misskiljingar og óvitan ikki skulu fáa enn betri gróðrarlíkindi eigur helst samskiftið millum fiskivinnuna og restina av samfelagnum at verða styrkt. Men vit skulu minnast til at tey sum standa á odda fyri tí føroysku fiskivinnuni eru yvirhøvur fólk við rótfesti og áhuga í samfelagnum. Talan er ikki um fíggjarbarónar sum sita og spæla sær við milliónir á børsinum og bíða eftir sjóvarfalli til at selja síni aktiv í fiskivinnuni. Tvørtur ímóti, tann mentan sum valdar millum flestu føroysku reiðarar á fiskiskipum er ikki bara kjølfest í nærsamfelagnum; hon er merkt av samhaldsfesti og áhuga fyri medmenniskjum og felagslívi.
Tá talað verður um stættarmun í hesum samanhangi – onkur er farin so langt sum at tosa um oligarki í Føroyum – so tykjast fólk gloyma at fyri at kunna reka stór og framkomin skip krevst fitt av peningi. Samanborið við veruliga múgvandi fólk er eingin í Føroyum serliga múgvandi. At fólk sum varða av væleydnaðum vinnuvirkjum, og sjómenn sum sigla við teimum bestu skipunum, aftan á nøkur ár hava eina inntøku sum liggur oman fyri miðal, eigur ikki at verða gjørt til ta heilt stóru gøluna.
Um at missa alt
So sigur onkur, hví skulu summi “fáa” virðismikil veiðirættindi og onnur ikki? Tað stutta svarið er einfalt: tey hava ikki “fingið” síni rættindi, tey hava kvalificerað seg sambært lógina um vinnuligan fiskiskap. Tað merkir í veruleikanum at tey hava arbeitt og keypt tað upp sum tey ídag hava, ofta við tógvið stríð, fyri dýrar pengar og yvir langa tíð.
Vit kunnu taka nøkur fá dømi her.
Ein leiðandi aktørur í okkara uppisjóvarvinnu er Varðin, við fýra framkomnum uppisjóvarskipum – Tróndur í Gøtu, Finnur Fríði, Tummas T, og Jupiter – umframt eigaraskap í øðrum fiskivinnufyritøkum, nevniliga Faroe Origin í Runavík og Varðin Pelagic á Tvøroyri.
Varðin er ídag eitt sterkt felag eftir føroyskum viðurskiftum, men so var ikki tá felagið fór undir sítt virksemi í seinnu helvt av 1980unum. Tað vóru 16 mans í Gøtu sum tóku seg saman fyri at byggja eitt skip til veiði eftir svartkjafti, og hetta var eitt fíggjarligt ódnartak fyri tey sum vóru við í verkætlanini. Tróndur í Gøtu kom í 1987, men tað vísti seg at vera trupult at fáa raksturin at hanga saman. Eitt skifti var skipið á veg í skiftirættin til tvingssølu og tey sum høvdu sett pengar í stóðu til at missa alt tey áttu. Umboð fyri fíggingarstovnin vóru í Føroyum og vildu leggja hald á skipið, men tað eydnaðist at forhála hetta – Tróndur í Gøtu var júst tá úti og var komin í góðan fiskiskap. Sum Tummas Thomsen, ein av stovnarunum og eigarunum, segði við Zacharias Hammer, so var ein still vón um at inntøkurnar av hesum túri kundu onkursvegna gera mun, og tí fingu umboðini fyri fíggjarstovnin at vita at skipið var ikki til at fáa fatur á í løtuni. Men har skuldi nógv til áðrenn tann fíggjarligi sjógvurin slætnaði: gott fiskarí yvir longri tíð, serligt undantak í sáttmálanum við manningarfeløgini har manningin fór 20 prosent niður í løn so endurfígging kundi fáast í lag, og annað mangt.
Í eini tvey ár tíðliga í 1990unum var Tróndur í Gøtu einasta føroyska skip sum fiskaði svartkjaft. Tíðirnar vóru alt annað enn góðar. Skuldi Varðin hóra undan var hart arbeiði, hegni og skilvísur rakstur – og kanska eitt sindur av hepni – ein avgjørd fyritreyt. Tað byrjaði so spakuliga at ganga tann rætta vegin hjá felagnum, sum fyri fyrstu ferð fekk eitt fíggjarligt avlop mitt í ringastu krepputíð. Spakuliga ár undan ári batnaði støðan, og vøksturin gjørdist so við og við grundarlag fyri at gera íløgur í nýggj skip og seinni eisini í virkir á landi.
Risa upphæddir
Í kjalarvørrinum av kreppuni kom lógin um vinnuligan fiskiskap í 1994 eftir kravi frá donskum myndugleikum. Nú skuldu øll sum fiska vinnuliga hava eitt serligt veiðiloyvi og kvotu (ella fiskidagar, sum blivu innførdir tvey ár seinni fyri botnfiskiskap undir Føroyum). Støði varð tikið í at ov nógv skip vóru í flotanum – veiðiloyvi og kvota skuldu latast verandi aktørum og ongum afturat og skuldu knýtast at verandi skipum. Um nýggj skip skuldu inn máttu tey yvirtaka veiðiloyvi og kvotur frá øðrum skipum. Eingin mótmælti at loyvini vórðu latin uttan at peningur varð kravdur afturfyri; andin var at verandi aktørar gjøgnum sítt arbeiði og sín innsats í fiskivinnuni kundu við allari rímiligheit fáa licens til at halda fram við sínum virksemi uttan at skula gjalda enn meira enn longu var goldið gjøgnum árini í skatti, lønum og alskyns øðrum kostnaðum.
Men fleiri valdu av fíggjarligum og øðrum orsøkum at selja síni aktiv, og so við og við minkaði talið á luttakarum í vinnuni.
Framherji, sum hevur heimstað í Fuglafirði, varð stovnað um hetta mundið. Í 1994 keypti Framherji frystitrolaran Beinir á tvingsilssølu, ein trolari sum hevði veiðiloyvi og kvotu í Barentshavinum og Irmingerhavinum. Skipið fekk navnið Akraberg og gjørdist byrjanin til virksemið hjá felagnum. Umleið trý ár seinni stóð EM Shipping – íroknað frystitrolaran Ester við veiðiloyvi og kvotu til uppisjóvarfisk og gullaks – til sølu í bløðunum. Framherji keypti og kundi síðani selja Ester og ístaðin keypa Jón Sigurðsson og lata síðstnevnda yvirtaka veiðiloyvi og kvotur. Men ikki fyrr enn í 2000 byrjaði Framherji at fáa avlop av síni íløgu í uppisjóvarvinnuni og trý ár seinni varð Jón Sigurðsson seldur til frama fyri gamla Gullfinn, sum fekk navnið Høgaberg.
Alt hetta var við til at leggja lunnar undir keypið av flakatrolaranum Vesturvón í 2005; gamli Akraberg varð í hesum sambandi seldur uttan veiðiloyvi og kvotur, sum ístaðin vórðu løgd aftur at tí sum frammanundan hoyrdi til Vesturvón. Árið eftir kundi Framherji yvirtaka uppisjóvarskipið Krúnborg frá Eiler Jacobsen, sála. Í 2008 seldi felagið Høgaberg, hvørs veiðiloyvi og kvotur vórðu førd yvir á Fagraberg (fyrrverandi Krúnborg), og nøkur ár seinni varð Vesturvón skiftur út við ein “nýggjan” Akraberg. Samstundis hevur Framherji síðani miðskeiðis í 1990unum havt eitt línuskip, Stapan. Umframt hesi trý fiskiskip eigur Framherji ein munandi part í upsavirkinum og reiðarínum Faroe Origin, og hevur nýliga – saman við Christian í Grótinum og Havsbrún – gjørt stórar íløgur í tað nýggja Pelagos uppisjóvarvirkið í Fuglafirði.
Søgan um Chr. í Grótinum er ikki minni áhugaverd, eins og framgongur av samrøðum við Kristian Martin Rasmussen sum hava verið sendar í sjónvarpinum. Tað felagið kom aftan á mong ár í trongdum skóm spakuliga fyri seg í seinnu helvt av 1990unum, og er ídag at rokna sum eitt av okkara fremstu innan uppisjóvarvinnuna.
Hyggja vit eftir flakatrolarunum Enniberg, so er somuleiðis greitt at tað sum liggur aftanfyri ta sólskinssøguna er ein drúgv tilgongd gjøgnum mong ár við knossi og strevi.
Tá hava vit ikki nevnt JFK, eitt av okkara størstu og søguríkastu feløgum.
Eingin av hesum kennir nakað til politiskar jólamenn; hinvegin hava øll hesi reiðarí gjøgnum árini goldið veldigar upphæddir til samfelagið og landskassan, sum afturfyri hevur spent fyri sær eina dekan ov stóra umsiting í mun til fólkatalið.
Tey seinastu fáu árini hevur ein frásøgn tikið seg upp í tí almenna rúminum í Føroyum, har róð verður framundir at verandi aktørar í fiskivinnuni – kanska serliga uppsisjóvarvinnuni – av órøttum hava fingið síni veiðirættindi útlutað í einari korruptari skipan ið byggir á vina- og kenningapolitikk. Ein orsøk til at ein frásøgn sum hendan er sloppin at gera um seg í tíðindamiðlum og politiskum kjaki kann síggjast í tí veruleika at talið á teimum sum arbeiða beinleiðis í fiskivinnuni hevur leingi verið fallandi samstundis sum talið á teimum ið arbeiða innan umsiting og tænastur hevur verið hækkandi. Hetta ger at fleiri og fleiri føroyingar vita hvørki hvussu fiskivinnan er samansett ella hvussu hon virkar.
Hinvegin tykist óbeinleiðis áhugin fyri vinnuni stundum stórur millum umsitarar og akademikarar; trupulleikin er tó ofta at avgerandi detaljur detta burtur í mongum av teimum greiningum sum alment koma fram. Um vit hava fingið eitt vakuum sum lættliga skapar óveruligar ímyndingar og illgitingar um viðurskifti í fiskivinnuni, so er tað óheppið.
Fyri at misskiljingar og óvitan ikki skulu fáa enn betri gróðrarlíkindi eigur helst samskiftið millum fiskivinnuna og restina av samfelagnum at verða styrkt. Men vit skulu minnast til at tey sum standa á odda fyri tí føroysku fiskivinnuni eru yvirhøvur fólk við rótfesti og áhuga í samfelagnum. Talan er ikki um fíggjarbarónar sum sita og spæla sær við milliónir á børsinum og bíða eftir sjóvarfalli til at selja síni aktiv í fiskivinnuni. Tvørtur ímóti, tann mentan sum valdar millum flestu føroysku reiðarar á fiskiskipum er ikki bara kjølfest í nærsamfelagnum; hon er merkt av samhaldsfesti og áhuga fyri medmenniskjum og felagslívi.
Tá talað verður um stættarmun í hesum samanhangi – onkur er farin so langt sum at tosa um oligarki í Føroyum – so tykjast fólk gloyma at fyri at kunna reka stór og framkomin skip krevst fitt av peningi. Samanborið við veruliga múgvandi fólk er eingin í Føroyum serliga múgvandi. At fólk sum varða av væleydnaðum vinnuvirkjum, og sjómenn sum sigla við teimum bestu skipunum, aftan á nøkur ár hava eina inntøku sum liggur oman fyri miðal, eigur ikki at verða gjørt til ta heilt stóru gøluna.
Um at missa alt
So sigur onkur, hví skulu summi “fáa” virðismikil veiðirættindi og onnur ikki? Tað stutta svarið er einfalt: tey hava ikki “fingið” síni rættindi, tey hava kvalificerað seg sambært lógina um vinnuligan fiskiskap. Tað merkir í veruleikanum at tey hava arbeitt og keypt tað upp sum tey ídag hava, ofta við tógvið stríð, fyri dýrar pengar og yvir langa tíð.
Vit kunnu taka nøkur fá dømi her.
Ein leiðandi aktørur í okkara uppisjóvarvinnu er Varðin, við fýra framkomnum uppisjóvarskipum – Tróndur í Gøtu, Finnur Fríði, Tummas T, og Jupiter – umframt eigaraskap í øðrum fiskivinnufyritøkum, nevniliga Faroe Origin í Runavík og Varðin Pelagic á Tvøroyri.
Varðin er ídag eitt sterkt felag eftir føroyskum viðurskiftum, men so var ikki tá felagið fór undir sítt virksemi í seinnu helvt av 1980unum. Tað vóru 16 mans í Gøtu sum tóku seg saman fyri at byggja eitt skip til veiði eftir svartkjafti, og hetta var eitt fíggjarligt ódnartak fyri tey sum vóru við í verkætlanini. Tróndur í Gøtu kom í 1987, men tað vísti seg at vera trupult at fáa raksturin at hanga saman. Eitt skifti var skipið á veg í skiftirættin til tvingssølu og tey sum høvdu sett pengar í stóðu til at missa alt tey áttu. Umboð fyri fíggingarstovnin vóru í Føroyum og vildu leggja hald á skipið, men tað eydnaðist at forhála hetta – Tróndur í Gøtu var júst tá úti og var komin í góðan fiskiskap. Sum Tummas Thomsen, ein av stovnarunum og eigarunum, segði við Zacharias Hammer, so var ein still vón um at inntøkurnar av hesum túri kundu onkursvegna gera mun, og tí fingu umboðini fyri fíggjarstovnin at vita at skipið var ikki til at fáa fatur á í løtuni. Men har skuldi nógv til áðrenn tann fíggjarligi sjógvurin slætnaði: gott fiskarí yvir longri tíð, serligt undantak í sáttmálanum við manningarfeløgini har manningin fór 20 prosent niður í løn so endurfígging kundi fáast í lag, og annað mangt.
Í eini tvey ár tíðliga í 1990unum var Tróndur í Gøtu einasta føroyska skip sum fiskaði svartkjaft. Tíðirnar vóru alt annað enn góðar. Skuldi Varðin hóra undan var hart arbeiði, hegni og skilvísur rakstur – og kanska eitt sindur av hepni – ein avgjørd fyritreyt. Tað byrjaði so spakuliga at ganga tann rætta vegin hjá felagnum, sum fyri fyrstu ferð fekk eitt fíggjarligt avlop mitt í ringastu krepputíð. Spakuliga ár undan ári batnaði støðan, og vøksturin gjørdist so við og við grundarlag fyri at gera íløgur í nýggj skip og seinni eisini í virkir á landi.
Risa upphæddir
Í kjalarvørrinum av kreppuni kom lógin um vinnuligan fiskiskap í 1994 eftir kravi frá donskum myndugleikum. Nú skuldu øll sum fiska vinnuliga hava eitt serligt veiðiloyvi og kvotu (ella fiskidagar, sum blivu innførdir tvey ár seinni fyri botnfiskiskap undir Føroyum). Støði varð tikið í at ov nógv skip vóru í flotanum – veiðiloyvi og kvota skuldu latast verandi aktørum og ongum afturat og skuldu knýtast at verandi skipum. Um nýggj skip skuldu inn máttu tey yvirtaka veiðiloyvi og kvotur frá øðrum skipum. Eingin mótmælti at loyvini vórðu latin uttan at peningur varð kravdur afturfyri; andin var at verandi aktørar gjøgnum sítt arbeiði og sín innsats í fiskivinnuni kundu við allari rímiligheit fáa licens til at halda fram við sínum virksemi uttan at skula gjalda enn meira enn longu var goldið gjøgnum árini í skatti, lønum og alskyns øðrum kostnaðum.
Men fleiri valdu av fíggjarligum og øðrum orsøkum at selja síni aktiv, og so við og við minkaði talið á luttakarum í vinnuni.
Framherji, sum hevur heimstað í Fuglafirði, varð stovnað um hetta mundið. Í 1994 keypti Framherji frystitrolaran Beinir á tvingsilssølu, ein trolari sum hevði veiðiloyvi og kvotu í Barentshavinum og Irmingerhavinum. Skipið fekk navnið Akraberg og gjørdist byrjanin til virksemið hjá felagnum. Umleið trý ár seinni stóð EM Shipping – íroknað frystitrolaran Ester við veiðiloyvi og kvotu til uppisjóvarfisk og gullaks – til sølu í bløðunum. Framherji keypti og kundi síðani selja Ester og ístaðin keypa Jón Sigurðsson og lata síðstnevnda yvirtaka veiðiloyvi og kvotur. Men ikki fyrr enn í 2000 byrjaði Framherji at fáa avlop av síni íløgu í uppisjóvarvinnuni og trý ár seinni varð Jón Sigurðsson seldur til frama fyri gamla Gullfinn, sum fekk navnið Høgaberg.
Alt hetta var við til at leggja lunnar undir keypið av flakatrolaranum Vesturvón í 2005; gamli Akraberg varð í hesum sambandi seldur uttan veiðiloyvi og kvotur, sum ístaðin vórðu løgd aftur at tí sum frammanundan hoyrdi til Vesturvón. Árið eftir kundi Framherji yvirtaka uppisjóvarskipið Krúnborg frá Eiler Jacobsen, sála. Í 2008 seldi felagið Høgaberg, hvørs veiðiloyvi og kvotur vórðu førd yvir á Fagraberg (fyrrverandi Krúnborg), og nøkur ár seinni varð Vesturvón skiftur út við ein “nýggjan” Akraberg. Samstundis hevur Framherji síðani miðskeiðis í 1990unum havt eitt línuskip, Stapan. Umframt hesi trý fiskiskip eigur Framherji ein munandi part í upsavirkinum og reiðarínum Faroe Origin, og hevur nýliga – saman við Christian í Grótinum og Havsbrún – gjørt stórar íløgur í tað nýggja Pelagos uppisjóvarvirkið í Fuglafirði.
Søgan um Chr. í Grótinum er ikki minni áhugaverd, eins og framgongur av samrøðum við Kristian Martin Rasmussen sum hava verið sendar í sjónvarpinum. Tað felagið kom aftan á mong ár í trongdum skóm spakuliga fyri seg í seinnu helvt av 1990unum, og er ídag at rokna sum eitt av okkara fremstu innan uppisjóvarvinnuna.
Hyggja vit eftir flakatrolarunum Enniberg, so er somuleiðis greitt at tað sum liggur aftanfyri ta sólskinssøguna er ein drúgv tilgongd gjøgnum mong ár við knossi og strevi.
Tá hava vit ikki nevnt JFK, eitt av okkara størstu og søguríkastu feløgum.
Eingin av hesum kennir nakað til politiskar jólamenn; hinvegin hava øll hesi reiðarí gjøgnum árini goldið veldigar upphæddir til samfelagið og landskassan, sum afturfyri hevur spent fyri sær eina dekan ov stóra umsiting í mun til fólkatalið.
Subscribe to: Post Comments (Atom)

robotstxt: allowed

filter: keep


text:
Vísind og trúgv hóska saman
Seinasta innleggið, eg skrivaði, skuldi aldrin verða fullfíggjað, men legði bert eitt útgangsstøði. Meiningin er at fleiri fylgjandi innlegg koma at prógva hitt fyrra. Í seinasta innleggi segði eg, at tann kristna trúgvin ikki bert er grundað á blinda trúgv, men á trúgv samsvarandi prógvum. Nú vil eg so royna at greiða frá, hvussu trúgv og vísind hoyra saman og tað næsta innleggið verður um tað kosmologiska argumentið (upprunafrøðisligu próvgrundina).
Trúgvandi og vísinda fólk?
Gudloysingar hava tað ofta fyri at gera trúgvandi til láturs og teir pástanda ofta, at átrúnaður og vísind ikki hóska saman:
“The conflict between religion and science is unavoidable. The success of science often comes at the expense of religious dogma; the maintenance of religious dogma always comes at the expense of science.” – Sam Harris
“All attempts to reconcile faith with science and reason are consigned to failure and ridicule.” – Christopher Hitchens
“I am hostile to fundamentalist religion because it actively debauches the scientific enterprise…. It subverts science and saps the intellect.” – Richard Dawkins
Hetta er ein sera álvarsom og vanlig ákæra nú á døgum. Í hesari greinini vil eg vísa á at hetta ikki er satt og soleiðis eisini prógva, at tann trúgvandi hevur eitt betri útgangsstøði at byggja vísindalig ástøði á. Eisini vil eg líka leggja afturat, áðrenn eg fari víðari, at hetta ikki er vanligt á høgum vísindaligum støði, men at tað er framferarhátturin hjá nýatheismuni (ein meira stríðshugað, men ikki altíð so væl grundað, “rørsla”). Alister sigur tað so beinrakið:
“This is now seen as a hopelessly outmoded historical stereotype that scholarship has totally discredited.” – Alister McGrath
Seinni fari eg at vísa á, hvussu vísindin er gingin burtur frá hesum, men fyrst vil eg vísa á, at nevniliga trúgvin uppá Guð hevur verið, og er, tað besta útgangsstøði fyri vísind. Hesir menn niðanfyri bygdu sítt forvitni uppá, at Guð er ein guð við skili á tingunum, og man kann síggja nakað av hansara stórleika í skaparverkinum:
- Nicolaus Copernicus (1473-1543)
- Robert Boyle (1627-1691)
- Isaac Newton (1642-1727)
- Blaise Pascal (1623- 1662)
- Johannes Kepler (1571-1630)
- Louis Pasteur (1822-1895)
- Francis Bacon (1561-1626)
- Max Planck (1858-1947)
Eg veit fult væl, at summi av tykkum longu fílast á, at teir bara vóru trúgvandi, tí at tað onki annað val var. Men er tað ikki eitt sindur órættvíst at taka alla tað jaligu æruna burtur frá teimum, bara tí at teir vóru trúgvandi og livdu tá? Og á hinari síðuni, er man skjótur, til at geva átrúnaði skyldina fyri nógvum av ræðusøgunum frá fyrndartíðini. Tú kanst lesa um fleiri dømi við at klikkja á her.
Tað eru eisini nógv góð, trúgvandi vísindafólk nú á døgum:
- Owen Gingrich (Harvard stjørnufrøðingur) – God’s Universe
- Paul Davies (alisfrøðingur) – Goldilock’s Enigma
- Francis Collins (leiðari fyri Human Genome Project) – The Language of God
- Dr Jonathan Sarfati Ph.D. í Physical Chemistry – The Greatest Hoax on Earth? Refuting Dawkins on evolution
Eg sigi als ikki, at eg eri samdur í øllum teirra deil argumentum og niðurstøðum, men hetta eru menn við nógvari fróðskaparligari virðing og teir eru trúgvandi.
Galileo
Galileo verður ofta førdur fram sum ein ræðumynd, tá ið tað kemur til “kríggið ímillum kirkju og vísind”. Men hetta er als ikki øll søgan – og so langt frá! Hann og pávin vóru væl, men hann østi pávan, og ikki bara pávan, eisini nógv fróðskaparlig vísindafólk, hvørs yrki stóð uppá spæl (Græsk mytology). Tað, sum Galileo gjørdi var, at hann østi ráðandi valdið, við at geva út bókina Dialogue Concerning the Two Chief World Systems, har hann undirvísti, at Copernicanism var satt. Ástøði tá var ikki sannførandi viðvíkjandi heliocentrism. Hann háðaði eisini pávan við at kalla hann ein góðvarnan persón (Hetta seinna er tað einasta guðloysingar hava hug at festa seg í, tí at tað talar teirra søk). Men tað stutta av tí langa er, at kirkjan gav honum lívseftirløn og hann slapp at granska víðari, bara ikki innan heliocentrismu.
“there is no other example in history of the Catholic Church condemning a scientific theory.” –Dinesh D’Souza
Um tú ikki trýrt mær, so les meira við at trýsta her: The Galileo Affair: History or Heroic Hagiography?
Tann næsta greinin, eg skrivi, snýr seg um tað kosmologiska argumenti (upprunafrøðisligu próvgrundina).
Trackbacks / Pingbacks
- 09/08/2013 -


text:
Eg havi havt hug til so nógv svans í dag. Tá eg siti og lesi til roynd, verði eg so lætt móð, og havi alvorliga tørv á sukuri. Áhh stravið! So í kvøld, helt eg at eg hevði brúk... Continue reading →
Tað eru soo nógvar dugnaligar gentir/kvinnur í føroyum. Eg veit at tað eru nógvar sum hava hug at blogga, leggja youtube video út, skriva sína erligu meining á facebook, leggja myndir út osf. Tað er alt ov ofta at óttin... Continue reading →
Bláberjamuffur við marcipan og hvítari sjokulátu Nú varð tað mín túrur, at hava køku við til mínar fittu floksfelagar. Tá skal tað helst verða okkurt, sum er lætt at hava við sær. Muffir eru lættar at gera, og man kann... Continue reading →
Let the journey begin.. Endiliga! Orsøkin til at eg nústani skrivi hesa greinina, er tí eg hevði trupulleikar við at finna eina heimasíðu, har eg kundi síggja partin. (Ja, sigast skal at eg streami tað). Eg plagi at finna partarnar... Continue reading →
Hví eitur tað yvirhøvur lesi’feria’?? Tað skuldi iti lesistress! Eg havi havt lesiferiu í skjótt eina viku nú, og harra jesus sum eg gleði meg at fáa hetta yvirstaðið. Eg skal upp í tveimum royndum, báðar eru skrivligar, so tað... Continue reading →
Eg mungaði so nógv eftir pizza í dag, men eg mungaði minni eftir rennitúrinum, sum skuldi til, fyri at brenna kaloriurnar, sum ein pizza inniber. Tí mátti eg finna uppá okkurt annað. Aubergine kann faktiskt nýtast sum alternativt fyri ein... Continue reading →
Nice Cream! Áhh eg eeeelski ís, og hendan kann man eta við góðari samvitsku! Peerfekt! Hetta ljóðar næstan ov gott til at vera sannheit, men tað veit denn, hetta smakkar fantastiskt og tekur onga tíð at gera. Eg havi hoyrt... Continue reading →
Áhh sum eg haldi tað er deiligt at fara í gongd við kreativar verkætlanir. Eg kundi sitið við tílíkum allar dagin! Tað er so hugnaligt at sita við um kvøldið, og um tú hevur børn, so er hetta perfekt... Continue reading →
Týsdagur er The Bachelorette dagur! Juhuu! Ein nýggj sesong av The Bachelorette byrjar í næstu viku og eg eri MEGA fan! Tú hugsar.. “hvat í allari víðu verð?? Er tað ikki har 25 menn royna eftir einari kvinnu!!?? Og so... Continue reading →
Eg njóti at fara ein gongutúr hesa árstíðina í Danmark. Vetrarjakkin kann liggja eftir heima og tað tykist sum at hugskotini og íblásturin veksur, eins og blómurnar og trøðini byrja at spretta. Alt fær eitt nýtt lív og hetta gevur... Continue reading →


text:
Kunning Fleiri haldarar mangla at endurnýggja sítt hald - Av tí at báðir teir stóru bankarnir hava útflýggjað viðskiftafólkum sínum nýggj gjaldskort…
Veturin 2018 – 2019 hevur kvøldskúlin hesi tilboð: MÁLNINGALIST Lær at seta litir saman og at mála tínar egnu málningar. Mikudag - kl. 18.00 – 20.0…
Í góðveðrinum í dag hava skúlabørnini verið á fjalli Eysturi við Egg. Tað gekk væl at reka, og tá vit komu í rætt, kom bóndakonan við kaffi, køkum og…
Í morgun 28. september skipaðu 1., 2. og 3. flokkur fyri einari hugnaløtu, har tey sungu tveir sangir fyri okkum. Rebekka Fuglø vísti myndir og greid…


text:
Heri Simonsen 05.08.2018 (00:15)
VIDEO: Seinasta korterið gjørdist dýrt hjá Vejle
Viljormur Davidsen og liðfelagarnir í Vejle eru ikki longur ósigraðir í bestu donsku fótbóltsdeildini.
Viljormur Davidsen spældi allan dystin, tá Vejle á heimavølli tapti 1-3 ímóti meistaraliðnum, FC Midtjylland.
Allan Sousa legði Vejle á odda tá 17 minuttir, tá hann setti returbóltin frá einum brotssparki hann sjálvur brendi í málið til 1-0. Vejle var á sigurskós heilt til 79 minuttir vóru farnir. Tá slapp Rasmus Nicolaisen at stúta tvey hornaspørk í málið hjá Vejle innanfyri fimm minuttir, ið er eitt stórt vónbrot fyri Viljorm Davidsen og liðfelagarnar. Triðja málið var ein avleiðing av, at Vejle mátti satsa alt, og so staðfesti Mads Døhr Thychosen sigurin hjá FC Midtjylland við einum hepnum máli.
Vejle – FC Midtjylland 1-3 (1-0)
17. 1-0 Allan Sousa
79. 1-1 Rasmus Nicolaisen
84. 1-2 Rasmus Nicolaisen
87. 1-3 Mads Døhr Thychosen
TRÝST á PÍLIN á MYNDINI, og síggj hæddarpunktini frá dystinum millum Vejle og FC Midtjylland.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Tóroddur 60/
Í gjár læt framsýningin Tóroddur & Co upp í Steinprenti. Nógv fólk vóru til upplatingina, ið var karmur um fleiri útgávur; eina vinylplátu, Síða eitt og Side to, sum Kim Kristensen og Tóroddur Poulsen hava innspælt við yrkingaupplestri á føroyskum og donskum. Nýggja yrkingasavnið Ferðamaður í egnum heimi kom út og bókin Úr myrkrinum, sum undirritaða skrivaði, varð somuleiðis løgd fram. Samstundis var hetta 60 ára føðingardagsframsýningin hjá Tóroddi og nógv nýttu tískil høvið at ynskja honum til lukku.
Ein yrking og eitt myndlistaverk á føroyskum við týðing eftir Randi Ward
Sjálvt um eg havi skrivað eina til lukku-grein - hon kann lesast i komandi Varðanum í november - so vil eg nýta høvið og plássið her á Listaportalinum at ynskja hesum einastandandi listamanninum til lukku við hjartans tøkk fyri øll hansara verk. Eg fegnist um, at tað í gjár eydnaðist at ogna mær eina av mínum absoluttu yndisyrkingum sum myndlistaverk. Tað er ein av hesum fantastisku mumificeraðu bókunum við yrkingini Super 8. Hon stóð upprunaliga í framúrskarandi yrkingasavninum Útsýni og er ein av hesum yrkingunum, sum fær teg at hóma alla tína egnu tilveru frá vøggu í grøv sum í einum ørandi prismublunki.
Tað er als ikki lætt at skriva um sovorðnar listaupplivingar. Tað er næstan sum at dálka okkurt perfekt við onkrum óperfektum. Men tað er so allíkavæl tað, eg havi gjørt síðu upp og síðu niður í einari heilari og stórari bók um Tórodd og hansara verk og um móttøkuna av hesum verki. Við tey, sum troyttast av mínum evindaliga eldhuga fyri tí Tóroddska universinum, má eg bara siga, at hann endar ikki her, heldur tvørturímóti. Henda nýggja framsýningin hjá Tóroddi Poulsen er enn eitt dømi um hansara originalitet, nýhugsan og dygd, sum eg havi fingið størri virðing fyri nú meðan eg havi sitið og skrivað bókina.
Í øllum hansara verki frá fyrstu yrkingabókini til ta spildurnýggjasta bókaobjektið er ein heilt serligur og sterkur samanhangur. Sama slag av samanhangi, sum eg síggi í teimum tveimum málningunum hjá Ingálvi av Reyni í móttøkuni hjá Tryggingini á Kongabrúnni. Tann eini er ein figurativ gomul mynd av Tinganesi frá 1947, sum er merktur av teirri komplementeru litskipanini hjá Axel Jørgensen. Hin er tann garvilla, abstrakta náttúruapoteosan, Gjøgnum tíð og rúmdir, sum Ingálvur málaði í 2002. Meira enn hálvtrýss ár eru millum hesar báðar málningarnar og eg haldi, at tað áhugaverda ikki so nógv er eyðsýndi munurin millum myndirnar sum líkheitin eitt nú í bygnaði og koloristiskt. Tí her er týðiligur samanhangur millum myndirnar. Eg hyggi at gomlu myndini og síggi í henni ikki eina ófrælsa útinnan av eini stívari skipan, nei eg síggi stórbæra og rørandi list í túsund undantøkum frá hesi skipan, sum Ingálvur málar á løriftið heilt av sær sjálvum. Ingálvur er samanhangurin. Á sama hátt er samanhangurin millum Botnfall og nýggju objektini hjá Tóroddi púra ivaleysur bæði evnisliga og í mátanum, henda listin er hugsað og fleiri staðni er samanhangurin ítøkiligur, tá verk sipa til onnur verk hjá Tóroddi. Samanhangurin er bygdur av gróti, asfalti, máli, súkklum, spannum, iva og eitt lítið sindur av Guði. Samanhangurin ER Tóroddur. Hann leingi livi.
Gunnvør Balle, varðaborgarstjóri setti framsýningina við eini góðari røðu, sum eg seti her niðast


text:
- Tá Aslaug Gisladóttir var í uppskoti til at gerast nevndarlimur í P/F Betri, varð nevndin hjá IRF kunnað um tað av stjóranum í IRF, sigur nevndarforkvinnan í IRF, Kristina Roest, í svari til fyrispurning frá VP.
- Nevndin hjá IRF hevði ongar viðmerkingar um hetta, uttan tað, at tað ikki mátti ganga út yvir arbeiðsuppgávur hennara í IRF.
- Síðan tað hevur nevndin hjä IRF ikki umrøtt hennara viðurskifti, sigur nevndarforkvinnan.
- Vísandi til starvsfólkabygnaðin hjá IRF er Aslaug Gisladóttir undir leiðslu av stjóranum hjá IRF, tí vil eg heita á teg um at venda tær til stjóran hjá IRF, um tú hevur fleiri spurningar í hesum sambandi, sigur nevndarforkvinnan tá ið spurt verður um starvsfólkaviðurskiftini.
Um tú veitst okkurt, sum VP ikki veit - skriva so til vp@vp.fo


text:
Skeið nr. 1617-49 - Samfelagsfrøði í hádeild
Endamál: At kunna lærarar, ið ynskja at undirvísa í samfelagsfrøði komandi skúlaár, um nýggja undirvísingartilfarið í samfelagsfrøði og geva íblástur til, hvussu bókin og talgilda tilfarið kann brúkast í undirvísingini.
Innihald: Nýggja bókin, Samfelagsfrøði, 7. flokkur, verður løgd fram, og skeiðsluttakarar sleppa at kunna seg um bókina. Hetta er fyrsta bókin í einari trýbókarøð. Eisini verður talgilda tilfarið, ið er knýtt at bókini, gjøgnumgingið.
Nakrar av næmingauppgávunum verða eisini royndar.
Málbólkur: Lærarar, ið ynska at undirvísa í samfelagsfrøði í fólkaskúlanum.
Undirvísing: Eyðna Magnussen, ritstjóri og lærari.
Stað/tíð: Nám
29. mai kl. 9-15
Skeiðstekning: Tekning skal vera viðmæld av skúlans leiðslu og send til teldupost skeid@skulin.fo.
Tekningarfreist: Fríggjadagin 19. mai.


text:
Í 2014 komu eigararnir av Ashers Baking Company í Norðurírlandi í trupulleikar. Ein samkyndur maður, Gareth Lee, bað bakaríið um at gera honum eina køku. Køkan skuldi pyntast við tekstinum “Support Gay Marriage” umframt búmerkinum hjá javnrættindabólkinum Queer Space. Men eigararnir, eini ung kristin hjún, vildu av samvitskuávum ikki ganga ynskinum á møti.[1]
Avgerðin hjá hjúnunum Daniel og Amy McArthur var ov nógv fyri LGBT-aktivistar. Hetta var onki annað enn diskriminatión ímóti samkyndum. Diskriminatión, sum var grundað á átrúnaðarligar homofobiskar fordómar. Hjúnini McArthur lótu sína átrúnaðuarligu sannføring um hjúnaband fáa ávirkan á teirra arbeiði og noktaðu at gera eina køku. Um boðskapurin hevði stuðlað upp undir hinskynt hjúnaband og verið til frama fyri onkran kristiligan felagsskap, hevði Ashers Bakery uttan iva gjørt køkuna. Tí kundi henda avgerð ikki vera annað enn diskriminatión ímóti samkyndum.
Gareth Lee vildi ikki lata hetta um seg ganga, og við hjálp frá Equality Commission of Northern Ireland stevndi hann eigarunum. Málið kom fyri rættin í mai síðsta ár, og hjúnini McArthur vórðu funnin sek í at diskriminera og dømd at gjalda Gareth Lee 5.000 kr.
Eg ynski veruliga at verja tey samkyndu, men eg ynski eisini at verja samvitsku-, talu- og trúarfrælsið.
Flestu LGBT-aktivistar mundu taka fult undir við Gareth Lee og úrskurðinum í málinum. Ein teirra var nú 64 ára gamli bretin Peter Tatchell, ið hevur verið ógvuliga virkin í stríðnum fyri rættindum hjá samkyndum, m.a. í felagsskapinum Outrage! heilt síðani stovnina í 1990.
Peter Tatchell er grundleggjandi ósamdur við eigarunum av Ashers í spurninginum um samkynd parløg og hjúnaband. Hann metir ikki, at teirra átrúnaðarligu grundgevingar eru nøktandi. Hóast hetta hevur hann broytt meining, síðani dómur varð feldur í málinum fyri smáum níggju mánaðum síðani. Peter Tatchell heldur, at tað var skeivt av rættinum at revsa bakaríið fyri ikki at gera køkuna, og at tað var skeivt av honum at taka undir við dóminum. Peter Tatchell sigur soleiðis: “Eg ynski veruliga at verja tey samkyndu, men eg ynski eisini at verja samvitsku-, talu- og trúarfrælsið.”
Víðari sigur Peter Tatchell, at “fyrispurningurin um køkuna ikki varð noktaður, av tí at Gareth Lee var samkyndur. Trupulleikin var boðskapurin, sum Gareth Lee ynskti sær á køkuna. Tað er onki prógv fyri, at hansara kynsliga sannføring var nakar trupulleiki.” Hóast hetta segði dómarin, at um ein noktar at skriva ein boðskap, ið er til frama fyri samkynt hjúnaband, á eina køku, so diskriminerar ein óbeinleiðis kynsliga sannføring.
Fyrispurningurin um køkuna varð ikki noktaður, av tí at Gareth Lee var samkyndur. Trupulleikin var boðskapurin, sum hann ynskti sær á køkuna. Tað er onki prógv fyri, at hansara kynsliga sannføring var nakar trupulleiki.
Men Peter Tatchell vísir á, at antidiskrimatiónslógirnar í Norðurírlandi ongantíð høvdu til endamáls at tvinga fólk at virka fyri politiskum hugsanum, sum tey ikki tóku undir við. Men dómarin staðfesti, at tænastuveitarar skulu veita einahvørja tænastu, ið hevur ein “lógligan” boðskap. Tatchell sigur síðani:
“Hetta reisir fleiri spurningar: skulu muslimskir prentarar tvingast til at prenta tekningar av Muhammed? Ella skulu jødiskir prentarar prenta ein boðskap, ið avnoktar Holocaust? Ella skulu samkyndir bakarar tvingast til at gera køkur, sum hava homofobiskan boðskap? Um dómurin móti Ashers sleppur at standa, kundi tað t.d. givið víðgongdum kreftum á høgravonginum møguleika at kravt, at bakarí og aðrir tænastuveitarar skuldu veitt tænastur, ið stuðlaðu herferðini ímóti innflytarum og muslimum. Ein slíkur dómur ger tað ómøguligt hjá fyritøkum at nokta at pynta køkur ella prenta uppsløg, ið hava ein trongskygdan boðskap.”
Skulu muslimskir prentarar tvingast til at prenta tekningar av Muhammed? Ella skulu jødiskir prentarar prenta ein boðskap, ið avnoktar Holocaust? Ella skulu samkyndir bakarar tvingast til at gera køkur, sum hava homofobiskan boðskap?
At enda skrivar Peter Tatchell, at “í mínum eygum skerjir ein frælsið, um ein krevur, at fyritøkur skulu stuðla hugsanum, sum stríða ímóti samvitskuni hjá teimum, ið skulu veita tænastuna. Tað skal vera ólógligt at diskriminera menniskju, men ikki hugsanir.”
Hetta er í tráð við tað, sum Daniel McArthur hevur hildið fast við alla tíðina. Hann sigur, at málið als ikki hevur nakað við kynsligu sannføringina hjá kundanum at gera, men at trupulleikin er boðskapurin, sum er í stríð við átrúnaðarligu sannføringina hjá bakaranum. Áður hevur Ashers fingið aðrar bíleggingar, sum tey eisini hava víst frá sær. Tá hevur trupulleikin verið illavorðin málburður ella nakni – men tá blivu tey kortini ikki stevnd.[2]
Ikki óvæntað eru tað onnur enn Peter Tatchell, sum taka frástøðu frá úrskurðinum hjá dómstólinum. Bæði í Norðurírlandi og øllum Bretlandi stuðla mong McArthur-familjuni. Síðsta ár vísti ein meiningakanning, at 65% av bretum halda hetta sakarmálið vera ov nógv av tí góða.[3] Ein meiningakanning í Norðurírlandi vísti, at 71% ikki tóku undir við sakarmálinum. Í somu kanning hildu 90%, at lógir um javnrættindi ikki skulu nýtast til at tvinga fólk at siga nakað, sum tey eru ímóti.[4]
Ein skerjir frælsið, um ein krevur, at fyritøkur skulu stuðla hugsanum, sum stríða ímóti samvitskuni hjá teimum, ið skulu veita tænastuna. Tað skal vera ólógligt at diskriminera menniskju, men ikki hugsanir.
Málið um Ashers Baking Company er eitt týðiligt dømi um tann ruðuleika, sum ofta stingur seg upp í kjalarvørrinum á hesum LGBT-ráki. Um hjúnabandslógin verður broytt ella ein antidiskriminatiónslóg verður samtykt (sum í Norðurírlandi), er talan jú um skerjingar av so grundleggjandi borgararættindum sum samvitsku- og talifrælsinum. Hetta hendir í okkara grannalondum. Summir borgarar fáa avmarkað frælsi, tá aðrir fáa størri frælsi. At siga, at “ongin fer illa, av at annar fer væl”, er tí beinleiðis villleiðandi. Og tá lógaruppskotið um at broyta hjúnabandslógina, ið er lagt fyri Løgtingið, sigur, at ein slík broyting ikki fær nakrar neiligar avleiðingar sosialt, er tað ein beinleiðis háðan móti øllum teimum, sum eru komin í stórar trupulleikar av júst hesi broyting í okkara grannalondum. Í uppskotinum verður onki sagt um, hvussu hetta fer at ávirka t.d. borgarstjórar, skúlaundirvísing, lærarar, næmingar, foreldur at næmingum, møgulig ættleiðingarforeldur, hølisútleigarar, bakarar, myndafólk, barnarættindi, tey ymisku frælsini o.s.fr. Listin er langur – og uttan svar.
Tað er neyðugt at steðga á og hugsa seg væl um, tí hetta lógaruppskot er als ikki nakar einfaldur avgreiðsluspurningur, hóast forsprákarar vilja vera við tað. Tvørturímóti. At so er, prógvar framhaldið í omanfyrinevnda sakarmáli. Hjúnini McArthur kærdu dómin, og málið skuldi aftur fyri rættin 3. februar í ár. Men í síðstu løtu bað norðurírski ríkisákærin um, at málið bleiv útsett orsakað av, at tað bæði var fløkt og týdningarmikið. Hjúnini McArthur mugu nú bíða inntil 9. mai, áðrenn rætturin fer at viðgera málið av nýggjum.[5]
[1] Tað mesta av hesi grein byggir á eitt lesarabræv hjá Peter Tatchell, ið kann finnast her: http://www.theguardian.com/commentisfree/2016/feb/01/gay-cake-row-i-changed-my-mind-ashers-bakery-freedom-of-conscience-religion.
[2] http://www.newsletter.co.uk/news/northern-ireland-news/poll-shows-overwhelming-support-for-gay-cake-row-bakery-1-6648303.
[3] http://www.newsletter.co.uk/news/northern-ireland-news/poll-shows-overwhelming-support-for-gay-cake-row-bakery-1-6648303.
[4] http://www.newsletter.co.uk/news/northern-ireland-news/poll-shows-overwhelming-support-for-gay-cake-row-bakery-1-6648303.
[5] http://www.christian.org.uk/news/dramatic-ashers-adjournment-confirms-importance-of-case/.


text:
Fótbóltssamband Føroya skipar á hvørjum ári fyri útbúgvingum innan venjara- og dómarayrkið.
Umframt at útbúgva venjarar og dómarar, skipar FSF eisini javnan fyri impulsskeiðum av ymiskum slag alt árið. Hesi skeið eru serliga ætlað teimum, ið hava útbúgvingina, so hesi til eina og hvørja tíð eru dagførd innan tað yrkið, ið tey nú arbeiða við.
Við hesum verða føroyskir venjarar og dómarar dagførdir til altíð at kunna taka nýggjar avbjóðingar á seg, og fyri at halda seg á hægsta støði, og somuleiðis hava fult innlit á økinum.
Flestu útbúgvingarnar og skeiðini fara fram í FSF-húsinum í Havn. Men eru undirtøk, og umstøðurnar annars tala fyri, verða venjara- og dómaraskeið eisini hildin kring landið.


text:
26. februar 2016 – 10:53
Strálan hevur bingo í Leirvík sunnudagin kl.16. At vinna m.a. tvær ferðir 1000 kr – eisini lúkur at lata upp.
13. januar 2016 – 20:05
Strálan hevur bingo í bygdahúsinum í Leirvík sunnudagin 17. jan. kl.16. At vinna m.a. tvær ferðir 1000 kr – eisini lúkur.
8. november 2015 – 15:58
Strálan hevur ársaðalfund í Bygdahúsinum hóskvøldið 19. nov kl. 19. Skrá fyri aðalfundin 1. Val av orðstýrara 2. Formansfrágreiðing 3. Framløga og góðkenning av roknskapi 4. Ásetan av limagjaldi 5. Uppskot frá nevndini 6. Uppskot frá limum 7. Val av nevndarlimum 8. Val av minst 2 tiltakslimum 9. Val av grannskoðara 10. Ymiskt
3. november 2015 – 19:05
Vælkomst snapsur og drykkir við alkoholi og uttan alkohol Fyrst forrættur Buffe : dunna – lambskjøt – oksakjøt brún epli – hvít epli – rómaepli dunnusós – brún sós salat og reytt kál Et so nógv sum tú orkar omaná : kaffi/te og rís a la mande ( tvær mandulgávur) So hava vit super gott read more »
30. oktober 2015 – 21:50
Sjavskapping á Strondum leygardagin 31.okt kl 16. Fýra tey bestu pørini fáa vinningar.
22. oktober 2015 – 14:37
Bingo á Strondum sunnudagin 25.okt kl.16. At vinna m.a. føroyskt lambskrov og 1000 kr. Eisini lúkur at lata upp
26. september 2015 – 14:12
Bingo sunnudagin 27.sept.kl.16. At vinna m.a tvær ferðir 1000 kr – eisini lúkur at lata upp.
10. september 2015 – 10:11
Nú er at gera skjótt av – vit hava eitt jólaborðhald 21 nov. kl 19. Tey hava altíð verið góð ( góður matur – gott undirhald og góður dansur.) stralan@stralan.fo ella 216500
10. september 2015 – 10:07
Frá SøluRásini 2015 Vit vilja her bjóða tær/tykkum við á sølustevnuna hjá okkum í ítróttarhøllini á Skála vikuskiftið 7 og 8 november. Kostnaðurin er 500 kr fermeturin (einki mvg aftrat). Tit fáa ókeypis mat báðar dagarnar. Stevnan hevur verið hvørt ár síðan 1998 og hevur verið sera væl vitjað. Jólini eru tá ikki langt burtur read more »
10. september 2015 – 09:47
Strálubingo á Strondum sunnudagin 13.sept. kl.16. At vinna m.a. tvær ferðir 1000 kr – eisini lúkur at lata upp.


text:
Havnar Sjónleikarfelag heiðursløn
MáF vil við hesum ynskja Havnar Sjónleikarfelag hjartaliga til lukku við Barnamentanarheiðursløn Tórshavnar býráðs 2017.
Heiðurslønin er fyri nógvu barnaleikirnar, Havnar Sjónleikarfelag hevur sett upp seinastu mongu árini, við støði í m.a. kendum barnasøgum sum eitt nú Fólk og dólgar í Kardamummubýi og Klintrimús og hini dýrini í Valbakkaskógini.
Hetta eru stórar leikuppsetingar, sum hava verið eitt upplivilsi fyri bæði stór og smá. Men eisini leikuppsetingar, ið krevja nógva arbeiðsorku og tíð. Og tá talan er um áhugaleik, er stórur partur av hesum arbeiði ókeypis.
Eisini ynskja vit Hjálmari Dam og Hannu Flóvinsdóttir til lukku, ið somuleiðis fingu Barnamentanarheiðursløn Tórshavnar Býráðs.
Ein stórur heiður, sum vit gleðast um vegna áhugaleikin.


text:
Eirikur Lindenskov 14.06.2018 (23:58)
Bøndur ynskja sjálvir at menna ferðavinnutilboð
Partur av langtíðarætlanini í Saksun er, at Sunda kommuna fer at gera wc viðurskiftini betri og eina gøtu sum bindur býlingarnar við Svartá og Dúvugarðar saman. Til hetta skal ein brúgv gerast um ánna
Bøndurnir í Sunda kommunu ynskja sjálvir at menna ferðavinnutilboð inni á teirra festijørð, og kommunan viðrir avgerð teirra, sum er í tráð við ferðavinnupolitikkin hjá Sunda kommunu.
Tað skrivar Sunda kommuna á heimasíðuni. Mikudagin vóru bøndurnir í Saksun bodnir til fundar við Sunda kommunu um, hvussu ferðavinnan skal skipast í bygdini.
Kommunan skrivar, at tað er eingin loyna, at tað er ein avbjóðing at skipa viðurskiftini hjá teimum ferðandi í bygdini, og kommunan hevur í vár arbeitt miðvíst saman við bøndunum og menningardeildini hjá VisitFaroeIslands um at fáa eina loysn, sum øll kunnu góðtaka.
Festibóndurnir eiga sera stóran part av lendinum í bygdini og alt, sum kommunan hevur í hyggju at gera, verður tí gjørt í tøttum samráð við teir.
– Tað, at bøndurnir í Saksun nú miðvíst fara at arbeiða við at skapa ferðavinnutilboð í bygdini, er sera hugagott og kommunan fegnast um, at tey lokalu í bygdini ynskja at bjóða seg fram í ferðavinnu, skrivar kommunan.
Partarnir fara at skriva undir eina avtalu um, at kommunan kann ogna sær nakað av lendi fyri at víðka tað almenna rúmið í Saksun. Eisini fer kommunan at skelta í bygdini.
Kommunan hevur eina heildarætlan fyri Saksun, sum ferðavinnubygd sum kann lesast her.
Langtíðarmálini eru, at kommunan fer at gera wc viðurskiftini betur og eina gøtu sum bindur býlingarnar við Svartá og Dúvugarðar saman. Til hetta skal ein brúgv gerast um ánna.
– Alt í alt ein jaligur fundur, og hevur kommunan nú góðar vónir um, at Saksun fer at gerast ein væl skipað bygd tá tað kemur til ferðavinnu, skrivar Sunda kommuna.
Veitst tú eina góða søgu? Skriva til okkara á
red(at)in.fo
Les ella lýs í Lýsingartorginum – trýst her


text:
Kid A
, fjóra plátan hjá enska rock bólkinum Radiohead, fyllir 10 ár í dag. Tillukku við degnum pláta!
Fyri 10 árum síðani var eg 20 ára gamal, akkurát liðugur á student og arbeiddi á fiskavirki. Nakrar vikur áðrenn Kid A
kom út, vóru eg og aðrir føroyingar, eitt nú Ólavur Jákupsson, ið eg seinni fór at at spæla í bólki saman við í Gestir, í Keypmannahavn á konsert hjá Radiohead. Hetta var á sonevndu "Tent Tour" í 2000. Radiohead høvdu sítt egna telt við, sum var sett upp uttanfyri Valby Hallen. Íslendsku Sigur Rós hitaðu upp. Teimum havi eg eisini lurtað nógv eftir síðani. Sostatt var talan um tvey mikið góð nøvn innan rock av tí atmosferiska slagnum.
Radiohead spældu fleiri nýggj løg á konsertini, bæði av Kid A
og av Amnesiac
, ið kom út eitt hálvt ár seinni í juni 2001. Einki kundi tó fyrireika meg uppá tónleikin á Kid A
. Tí tað var yvirhøvur ikki Radiohead, sum eg kendi tað. Tá í tíðini kendi eg bara 90'ara Radiohead; eitt Radiohead sum spældi ROCK tónleik, við stórum ambitiónum og stórum kenslum og stórum rock 'n' roll gittarmyndum. Bólkurin hevði jú tríggjar gittarleikarar, og ein teirra var flogvitið Jonny Greenwood. Hetta dyrkaði eg. Men á Kid A
var skorið sera nógv niður uppá gittar nýtsluna, og ístaðin var ein rúgva av løgnum klangum. Hetta var okkurt kaldari og myrkari. Okkurt meira elektroniskt og dult og onkuntíð syntetiskt.
Minnist at eg koyrdi til Havnar aftaná arbeiðstíð (fiskavirkið var í Leirvík), sama dag sum plátan kom út. Lurtaði eftir henni í bilinum norð, og heimkomin lurtaði eg víðari á kamarinum.
Tað tók mær eini tvær vikur at dáma plátuna. Fyrstu vikuna hevði eg bart út sagt gron. Gron yvir at mín yndisbólkur í allari verðini (saman við U2 og King's X) sveik so dyggiliga. Næstu vikuna opnaðist ein nýggjur heimur fyri mær.
Kid A
endaði nevniliga við at bergtaka meg fullkomiliga, og gjørdi meg forvitnan eftir tí sum lá aftanfyri; Warp Records, Aphex Twin, Boards of Canada, Can, ja enntá Miles Davis. Tað fari eg altíð at minnast hesa plátuna fyri. Og so ikki at gloyma tónleikin á henni, ið als ikki ljóðar líka radikalur og løgin nú tíggju ár seinni, men sum framvegis er ótrúliga góður. Kid A
kom fyri at vera.
Afturi í oktober 2000 skrivaði eg eitt ummæli av plátuni, og sendi tað til "Krydd", ið var ungdómsblaðið hjá Dimmalætting. Tað kom við, hóast tað var alt ov langt, og næsta hálva árið var eg fastur ummælari á "Krydd". Síðsta ummælið eg skrivaði fyri blaðið var, stuttligt nokk, eitt ummæli av Amnesiac
. Eg havi gravað Kid A
ummælið fram aftur. Sindur stuttligt at lesa, nú tíggju ár seinni. 17 oktober 2000 stóð tað at lesa í Krydd. Ger so væl!
SJOKK!!
Skrivað hevur: Knút H. Eysturstein
Týsdagur 17. oktober 2000, kl. 11.23, 200/123 - Krydd
Ummælið av: Radiohead, “Kid A”.
Enski bólkurin Radiohead hevur upp gjøgnum 90´ini markerað seg um allan heim sum ein rokkbólkur av teimum heilt stóru. Við útgávunum Pablo Honey
(93), The Bends
(95) og Ok Computer
(97), slóu teir navn sítt fast sum ein progressivur, originalur og nýskapandi rokkbólkur.
Nú er so fjórða útgávan komin, ið bæði kritikarar og lurtarar hava havt stórar vónir um, síðan nógv rósta Ok Computer
kom út.
Henda var av fjølmiðlunum kosin at vera “album of the year” í 1997, og hava løg sum “Paranoid Android”, “Karma Police” og “No Surprises” verið nógv at hoyra.
Radiohead hava ment seg sera nógv síðan fyrstu útgávuna. Frá debutfløguni Pablo Honey
, ið var einfaldur, tó góður guitarrokkur, fóru teir yvir til The Bends
, ið var ein væl meira gjøgnumførd og fjølbroytt útgáva. Frá hesi fóru teir so yvir til Ok Computer
, ið man vera eitt moderna meistaraverk.
Hetta setir sjálvandi stór krøv til nýggju fløguna. Radiohead hava tó ikki valt at gera uppkók av gomlum hittum, men eru í staðin farnir heilt aðrar leiðir á nýggju útgávuni.
Her finnur ein eisini orsøkina til ógvisliga heitið á hesum ummælið: Fløgan er eitt sjokk, bæði tónlistarliga, í stíli og kanska serliga sammett við fyrru útgávurnar hjá Radiohead. Tey, ið dámdu sangir sum “Creep” og “Paranoid Android” fáa helst fleiri stórar bitar at svølgja, tá tey hoyra “Kid A”.
Fyrsti bitin er, at hetta er ikki ein rokkfløga ella ein “vanlig” Radiohead-fløga. Einans í fýra sangum er el-guitarin at hoyra, og er hetta er ikki nógv, tá hugsa verður um, at Radiohead faktiskt hava heilar tríggjar guitaristar. Í staðin fyri guitarin brúka teir t.d keyboard, rhodes, strúkarar, løgnar samplingar/ljóðkollasjur og enntá horn!
Næsti bitin at svølgja, er t.d sangurin “The National Anthem”. Hann er grundaður á eitt høggandi bass riff, við trummum, synthesizara sangi og sveimandi, larmandi ljóðum omaná. Beint sum ein hevur vant seg við hesa sermerktu samanseting, koma brølandi hornblásarir inn, og sangurin útviklar seg til eina svakliga jazz-marru!
Fyrra helvtin av fløguni er tann stillari og løgnari parturin av Kid A
. Í fyrsta lagnum: “Everything in its right place” syngur Thom Yorke stillisliga og intenst, og endurtekur reglur sum “everything in its right place” og “yesterday I woke up sucking a lemon”.
Hesin sangur vísur eisini nokkso væl hvussu tónleikurin á fløguni er; nevniliga stillur og innatvendur. Hetta er tónleikur, ið skal hoyrast fleiri ferðir, áðrenn ein veruliga hoyrir hann!
Síðan koma løgini “Kid A” (eitt electronica/ambient kent lag), áðurnevndi “The National Anthem” og “How to disappear completely”. “How to...” er ein sera vakur sangur, har Thom Yorke m.a syngur “I'm not here, this isn't happening”, meðan kassaguitari, hálvgum disharmoniskir strúkarar og guitar effektir skapa “stemning”.
Eftir hetta kemur ambient kenda lagið “Treefingers”, ið virkar á sama hátt sum “Fitter Happier” á Ok Computer
. Nevniliga at skapa eina pausu, eitt “interlude”, millum fyrru og seinnu helvt av fløguni.
Seinna helvt er meira “lívlig”, og meira í stíl við fyrru útgávurnar hjá Radiohead. Í lagnum “Optimistic” er el-guitarin (endiliga?) við. Um nakar sangur skal gerast eitt “hitt”, verður tað helst hesin. Hetta er nokk tann mest fangandi sangurin, hvar Thom Yorke syngur íoyrafallandi “if you try the best you can, the best you can is good enough”.
Næstu 3 løgini; “In Limbo”, “Idioteque” og “Morning Bell”, hava eisini el-guitar sum berandi instrument. Felags fyri hesi løg, er at tey hava rúgvusmikið ljóð. Nógv av guitara, ljóðum og ymiskum øðrum. Nokso “avansera”, um tað kann sigast soleiðis.
Lagið “Idioteque” umboðar sum so eisini tann løgnara partin av fløguni, við programeraðum trummum, ið leiða tankarnar yvir á “Homogenic” hjá Bjørk.
Guitari, samplingar og ljóð koyra avstað, meðan Thom Yorke endurtekur reglur sum “women and children first” og “we're not scaremongering, this is really happening”.
Fløgan endar við fantastiska vakra lagnum “Motion Picture Soundtrack”, við stillum og “sløvum” sangi, pumpuorgli og samplaðum harpuspæli!
Fløguhúsin er rættiliga sermerktur, og eitt heilt listasavn goymir seg í honum. Myndirnar eru fesjutar og kaotiskar. Tær ímynda ísfjøll, ymisk geometrisk skap og annað gott, og rigga tær væl til ljóðmyndirnar ella “ljóðlandskapið” í tónleikinum.Tematiskt hongur Kid A
væl saman við hinar útgávurnar hjá Radiohead. Teir eru eyðkendir fyri at kenna seg fremmandan í modernaða, teknologiska samfelagnum. Thom Yorke hevur bæði klaustro-, menniskja-, bil- og flúgvarafobi, og eru teir nokk eisini allir eitt sindur eksentriskir.
Eins og við tónleikinum, eru tekstirnir mentir síðan Pablo Honey
, har teir eru nógv um kenslulív og depressión. Rættiliga nógv í stíl við grunge-bylgjuna, ið var um tað mundi.
Á The Bends
er sama tema, men kanska við einum meira fjøllbroyttum myndamáli. Her sæst eisini ein byrjandi kritikkur av modernaða samfelagnum, og tí ið tað inniber.
Ein goymdur bóklingur var inni í fløguhúsanum. Altso millum plastikki har fløgan liggur í, og plastikki á baksíðuni. Í hesum bóklinginum eru setningar, ið eru kliptir sundur og síðani settir tilvildarliga saman.
Á Ok Computer
er sivilisatións- og samfelagsrevsing tað gjøgnumgangandi temaið, bæði í fløguhúsa og tekstum: Samfelagið hevur øgiligan skund, og við flúgvarum og bilum drøna vit avstað uttan vit og mál. Einstaklingurin verður gloymdur, menniskju eru einslig og alt gerst tómt og yvirfladiskt. T.d er teksturin til “Fitter Happier” ein sarkastisk uppskrift uppá hvussu ein livir eitt perfekt og polera lív í samfelagnum; “fitter, healthier and more productive, a pig in a cage on antibiotics”. Eitt lív púra tómt fyri meining og innihald.
Á Pablo Honey
og The Bends
verður einstaka menniskja viðgjørt, og á Ok Computer
er tað samfelagið. Á Kid A
koma teir so við einum boði upp á framtíðina.
Thom Yorke hevur einastaðni sagt, at heitið Kid A
vísir til fyrsta klonaða menniskja.
Sigast kann, at Kid A
er ein ræðumynd uppá framtíðina. Um samfelagið heldur fram eins og higartil, fara vit at gloyma okkara lívsvirði í tøkni, plastikki og kloningum. Alt fer at forfallast og ganga undir, og til síðst kemur ein katastrofa; “Ice age coming” ("Idioteque"), og ger av við okkum. Og sum teir siga; “We're not scaremongering, this is really happening”.
Nú virkar tað kanska sum um Kid A
er púra ræðulig og deprimerandi at lurta eftir, men so er ikki. Hetta er ein góð og gjøgnumførd fløga, ið krevur sítt av áhoyraranum. Ivasamt er, um hon fer at hitta líka nógv sum Ok Computer
, men tað er sum so líkamikið. Tað týdningarmiklasta er, at tónleikurin er góður, og tað er hann.
Eg má viðganga, at fyrstu tvær ferðirnar eg hoyrdi fløguna, virkaði hon rættiliga ørkymlandi, og ivaðist eg rættiliga nógv, hvat ið eg skuldi halda um hana.
Men hetta er tónleikur, ið tekur sína tíð. Tónleikur, ið ein skal seta seg niður og lurta eftir í friði og náðum. Ikki fyrenn tá kann ein veruliga hoyra alla tað fjølbroyttu og rúgvusmiklu ljóðmyndina. Kid A
er heldur ikki bara døpur og svartskygd. Í síðsta lagnum “Motion Picture Soundtrack”, syngur Thom Yorke móti endanum; “I will see you in the next life”.
So har er helst vón fyri framman...
Forsíðan á goymda húsanum. Tá tú opnar eina nýggja Kid A fløgu, sært tú andlitið í vindeyganum hyggja gjøgnum holið mitt í, har fløgan verður hildin føst. Prøva og kanna tað, um tú ikki trýrt mær :)


text:
Lýsing
ANSNI Samtakið søkir eftir skrivstovulærlingi, at byrja í summar.
Vit eru ein fjølbroytt fyritøka, ið kann geva okkara nýggja lærlingi eina breiða og holla útbúgving.
Ynskiligt er, at umsøkjari hevur handilsliga miðnámsútbúgving, er jaligur av lyndi, ábyrgdarfullur, møtir væl upp og til tíðina og tænastusinnaður.
Trygd, álit, dygd og umhugsni eru leiðstjørnur okkara.
ANSNI samtakið umfatar í dag 5 feløg: Cura, ið er holding felag, og herundir eru ANSNI Trygdarfelag, ANSNI Tøkni, ANSNI Tilbúgving og ANSNI Nordic Aps. Les meira um okkum á www.ansni.fo
Hevur tú spurningar í hesum sambandi, ert tú vælkomin at seta teg í samband við Aimi Justinussen, fyrisitingarstjóra, á aimi@ansni.fo ella tel 231287. Hevur hetta tín áhuga, er at senda umsókn til aimi@ansni.fo. Freistin at søkja er 15. juni kl 12.00.


text:
Nú valevni hjá Fólkaflokkinum gera vart við, at hesin flokkur vil heimtaka ábyrgdina av útlendingaøkinum, so er ómetaliga torført at taka hetta í álvara. Tí bara í hesum valskeiðnum – tvs. seinastu 4 árini – hevur Fólkaflokkurin atkvøtt 3 ferðir ímóti lógaruppskoti frá m.ø. Tjóðveldi, at heimtaka ábyrgdina av útlendingaøkinum. Og hyggja vit longur aftur, so hevur Fólkaflokkurin atkvøtt minst …
Búskapartølini, ið samgongan ikki vísir tær …
Tað eru langt frá øll búskapartøl, ið samgongan velur at upplýsa um, nú val er í hondum. Her eru nøkur av teimum tølum, ið samgongan ikki vil vísa tær. Seinastu árini hava vit havt søguliga góðar fyritreytir fyri, at venda búskaparligu gongdini, og fáa yvirskot og haldføri aftur í føroyska landshúsarhaldið. Altjóða rentan hevur verið metlág, lágir oljuprísir, nýtt milliardavirði …
Góði útiseti
Nú kanst tú – ið ert lesandi uttanlands – vera við til at avgera, hvørt vit skulu halda áfram við verandi stjórn í landinum, ella um vit skulu hava nýggja stjórn og nýggjan politikk. Men hesin møguleikin kemur ikki av sær sjálvum. Tú mást senda eina umsókn um valrætt til ta kommunu í Føroyum, ið tú hevði bústað í áðrenn …
Lat tína atkvøðu gera mun – vel eitt tjóðveldisumboð
Ert tú ein av mongu føroyingunum, ið ynskir, at føroysk áhugamál á Fólkatingi verða røkt av øðrum umboðum enn teimum núverandi? So er valið einfalt. Vel eitt tjóðveldisumboð. Tí hóast nógvir flokkar eru í at velja, so er veruleikin tann, at til fólkatingsvalið skulu bert 2 umboð veljast. Tað eru tí bert teir 2 flokkarnir, ið gerast allar størstir, ið …
Danir røkja donsk áhugamál – ikki føroysk
Skulu vit røkja føroysk áhugamál, so eru tað vit sjálvi, ið mugu og skulu gera tað. Seinastu dagarnar hava vit einaferð enn sæð í verki, at so er. Tí danir røkja sjálvandi donsk áhugamál – ikki føroysk. Danskir politikarar: Nei til føroyska grundlóg Seinasta dømið er fráboðanin úr danska Fólkatinginum – sum er ein endurstaðfesting av tí sama, ið danska …
Tú og E á Fólkatingi…
Tú kanst avgera, hvørji umboð skulu røkja føroysk áhugamál á Fólkatingi. Hvør einasta atkvøða er avgerandi. Bjóði meg fram at umboða teg á Fólkatingi vegna Tjóðveldi (listi E). Við okkum veitst tú hvat tú fært. Hesi eru míni og okkara lyfti, um tú og E fara á Fólkating: 1. Føroyingar røkja best føroysk áhugamál Sjálvandi røkja føroyingar best áhugamál føroyinga. …
Føroyar eru ikki til sølu
Føroyar eru millum ríkastu lond í heiminum. Pr. íbúgva helst tað ríkasta – um vit bert gagnnýttu okkara tilfeingi til fulnar. Fólkatingssessurin skal als ikki nýtast til, at fáa so nógvar danskar kekkar til Føroya sum møguligt, og heldur ikki til hækking av blokkinum. Hetta er óvirðiligt, óneyðugt og setir Føroyar í ringt ljós – Føroyar eru ikki til sølu. …
Avtakið uttanríkispolitisku avmarkingarlógina !
Betur seint enn ongantíð. Tað er gott, at teir flokkar, sum so avgjørt vildu seta uttanríkispolitisku heimildarlógina í gildi í 2005 – hóast ótalligar ávaringar og stór mótmæli – nú í samband við fólkatingsvalið 2015 siga seg taka undir við avtaka ella broyta uttanríkispolitisku heimildarlógina. Orsøkin er, at uttanríkispolitiska heimildarlógin var størsta afturstig Føroya á sjálvstýrisleið í nýggjari tíð. Skrumblaðu …
Eru Sjúrður og Edmund longdi armurin hjá Jørgen og Kaj Leo ?
Eri grundleggjandi ósamd við Sjúrðuri Skaale í, hvat endamálið er við fólkatingsumboðanini. Fólkatingsumboðini skulu sjálvandi arbeiða til frama fyri teimum málum, ið tey áðrenn valið siga seg vilja arbeiða fyri. Hetta er at virða veljaran, og hetta er at virða fólkaræðið. Hinumegin vísir Sjúrður Skaale í grein – ið er aftursvar til grein hjá undirritaðu – á, at hansara og …
Er Javnaðarflokkurin á Fólkatingi ósamdur við Palme ?
Tað gevur als onga meining, tá umboð Javnaðarfloksins á Fólkatingi sigur, at tað – í samband við fólkatingsvalið – er neyðugt at velja millum hugsjónir ELLA úrslit. Hetta er tað sama sum, at tú fert á eina ferð, uttan at vita hvaðar tú ætlar tær. Tað gevur heldur onga meining. Í hvørtfall ikki um ætlanin er, at hava ein politikk, …


text:
Orð og lag: Eyðun Nolsøe
Eg møtti tær og spurdi teg um støðuna í dag
um tað sum bylgist innaní og hendir víða hvar
um arbeiðið og kærleikan tú svarar mær beint sum tað er
um børnini og sparingar sum svíða heima her
Men hvat siga tey sum stýra
í Føroyum her í dag
uttanumtos, oh uttanumtos, oh uttanumtos
Vit miða móti hæddunum men sleppa ei úr botninum
vit seta okkum luksusmál og røkka síðan eingi mál
í skipamálum hvørva okkar’ síðstu súru oyru
og tey sum hava oyslað mest tey skulu vinna meir
Og hvat siga vit sum búgva
í landinum til tað
uttanumtos, oh uttanumtos, oh uttanumtos
So skiltust vit ta ferðina
á varrum brunnu orð
í hjarta kendist longsilin
at fylgja tíni spor
at standa móti órætti
í talu sum í gerð
og verja hesa troyttu tjóð
á hennar’ vandaferð
Men tosar tú um líkarætt so rópa teir um vinningsrætt
og elvir tað til mannamun vit eru deiliga immun
so mjørkin legst um tindarnar og fjalir okkar’ oyggjaland
á virkjum og á havinum hvar endar alt mítt móðurland
Men hvat siga tey sum stýra
í Føroyum her í dag
uttanumtos, oh uttanumtos, oh uttanumtos


text:
Let the journey begin.. Endiliga! Orsøkin til at eg nústani skrivi hesa greinina, er tí eg hevði trupulleikar við at finna eina heimasíðu, har eg kundi síggja partin. (Ja, sigast skal at eg streami tað). Eg plagi at finna partarnar... Continue reading →
Juhuuu, so er tíðin aftur komin til árliga Melodi Grand Prixi! Síðani eg var heilt lítil, hevur hetta verið ein serligur dagur, heima hjá okkum. Mamma hevur altíð verið so spent uppá Mpg, og tað havi eg arvað frá henni.... Continue reading →
Eitt tað fyrsta eg hugsaði um, tá eg skuldi flyta til Danmarkar, var um allar konsertirnar eg kundi fara til. Ikki tí, tað eru eisini nógv tónleika tiltøk at fara til í Føroyum, og karmarnir blíva betur og betur. Men... Continue reading →


text:
Tordis B. Thomsen 25 ára starvsdag
mik. 6. des. - mik. 13. des.
Tordis B. Thomsen hevur í 25 ár tikið lívfrøðilig sýni á fiskavirkjum í Eysturoynni fyri Havstovuna.
Í høvuðsheitum hevur hon tikið sýni av toski, hýsu og upsa - og
tilsamans hesi 25 árini hevur honl ongdarmátað um 400.000 fiskar av hvørjum av hesum fiskasløgum.
Eisini hevur hon nytrað umleið 40.000 fiskar av hvørjum slagi av hesum sløgunum.
Harumframt hevur hon eisini tikið sýni av eini 10 øðrum fiskasløgum, so sum gulllaksi, longu og svartkafti.


text:
Birita Michelsen er rithøvundur, sum er fødd 17. desember 1985 í Sørvági.
Hon býr í egnari íbúð í Sørvági og hevur ein hóp av áhugamálum.
Hon dugir væl til hendurnar, dugir at spæla gittara og yrkja, er góð við dýr og alt, sum veksur, og hon heldur tað vera ómetaliga týdningarmikið, at vit fara væl um náttúrina.
Útgáva:
2016 So normal og tó ikki
2017 So normal og tó ikki 2. upplag
Viðtal:
Bryndis Hjartardóttir: Mítt lív við autismu. Dimmalætting 9. desember 2016
Ummæli:
Annika Soll: So normal og tó ikki. Skúlablaðið nr. 1/2018


text:
Anna Frank dagbókin
Dagbókin hjá Onnu Frank er millum mest lisnu bøkur í Vesturheiminum eftir Seinna heimsbardaga. Hetta er bók um trettan ára gomlu Annu, sum saman við familju sínari goymdi seg á einum lofti undan týskarunum undir Seinna heimsbardaga. Trettan ára gamla Anna Frank og familja hennara goyma seg fyri nasistunum. Í tvey ár kundi hon ikki fara út, renna, rópa ella flenna. Í staðin skrivaði hon um tankar og kenslur sínar í dagbók, sum nú er kend um allan heim. Bókin er skrivað eftir vegleiðing frá Evu Schloss, sum yvirlivdi arbeiðslegurnar og gjørdist fostursystir Annu Frank. Anna er helst kendasta offur fyri Holocaust. Dagbók hennara er lisin av milliónum um allan heim og er ein ímyndin av jødaforfylging og týning undir Seinna heimsbardaga.
Søgugongd[rætta | rætta wikitekst]
Anna Frank skrivar í fyrstuni um seg sjálva sum eina væl umtókta gentu, um góðar vinkonur og troyttandi dreingir. Hon fortelur um flokkin, hon gongur í, dreingirnar og genturnar, vinkonurnar og systrina, Margot. Um tryggu tilveruna, hóast allar tær strongu lógirnar, ið vórðu settar í gildi fyri jødar - líka til Margot 8. juli 1942 fær boð um at møta hjá SS. Yvir háls og herðar rýma tey og fjala seg í Bakhúsinum í Amsterdam, har pápin arbeiðir. Anna er 13 ár, tá ið vit hitta hana, og hon er 15, tá ið hon sigur farvæl. Hetta tíðarskeiðið fylgja vit einari gentu, ið búnast og gerst sjálvstøðug. Hon sigur frá sínum loyniligastu hugsanum, og vit lesa um, hvussu illa hon situr um sátt við mammuna, um gerandisdagin í Bakhúsinum, um hennara dreymar og kynsligu menning. Seinasta hálva árið eru hon og Petur væl, og bæði fáa tey roynt kærleikan. Um várið 1944 droymdi Anna um, at hon skuldi geva út eina bók, tá ið kríggið var av. Hon ætlaði, at dagbókin, sum hon skrivaði frá 12. juni 1942 til 1. august 1944, skuldi vera støðið undir bókini. Men 4. august 1944 kom ein SS-heryvirmaður og tríggir hálendskir hjálparmenn frá "Grüne Polizei" og handtóku hana og hinar jødarnar, sum fjaldu seg saman í Bakhúsinum. Onkur hevði svikið tey. Sama dag bjargaðu hjálparfólk teirra øllum, ið Anna hevði skrivað. Anna Frank doyði í týningarleguni Bergen-Belsen í februar ella mars 1945. Eitt tað seinasta, hon skrivaði í dagbókina, var: "Eg vil liva, eftir at eg eri deyð".


text:
Nær byrjar byggingin av nýggjum Sjóvinnustýrið í Vágum
Politikkur17-09-2018 - 17:59 - Jóanis Albert Nielsen
Munnligur fyrispurningur
til
Poul Michelsen, landsstýrismann
viðvíkjandi bygningi til Sjóvinnustýrið
1. Nær
byrjar byggingin av nýggjum Sjóvinnustýrið í Vágum?
Viðmerkingar:
Síðani málsøkið, skipaeftirlit, var yvirtikið,
hevur stovnurin verið staðsettur í Vágum. Herfyri var valt at flyta stovnin í
leiga høli í Tórshavn. Hetta var bert ein fyribilsloysn, tí Landsstýrið segði,
at stovnurin skuldi framhaldandi liggja í Vágum. Løgtingið hevur síðan samtykt
at byggja nýggjan bygning í Vágum til Sjóvinnustýrið.
Síðan tá hevur einki verið at hoyrt um hesa
bygging. Landsstýrið hevur seinastu tíðina víst á, at búskapurin er ov heitur,
serliga í miðstaðarøkinum, og tí skulu løgur toyggjast. Nú ljóðar, at bygging
hjá tí almennað í miðstaðarøkinum ikki skal bíða, men td. bygging av bygningi í
Vágum til Sjóvinnustýrið skal útsetast.
Fyri at fáa greiðu á hesum, verður hesin spurningur
settur.
17.
september 2018
Jørgen Niclasen
løgtingsmaður


text:
Síður
Tíðindaevnir
- Allar útbúgvingar
- Aðrar útbúgvingar
- Búskapar- og leiðsluútbúgvingar
- Byggitøkniligar útbúgvingar
- Hugvísindaligar útbúgvingar
- IT útbúgvingar
- Miðnámsútbúgvingar
- Náttúruvísindaligar útbúgvingar
- Pedagogútbúgvingin
- Røktarútbúgvingar
- Samfelagsvísindaligar útbúgvingar
- Sjóvinnuútbúgvingar
- Stakskeið
- Tíðindi
- Vælveruútbúgvingar
Tíðindasavn
- august 2018
- marts 2018
- december 2017
- februar 2017
- december 2016
- november 2016
- oktober 2016
- juli 2016
- juni 2016
- februar 2016
- januar 2016
- december 2015
- oktober 2015
- september 2015
- juni 2015
- april 2015
- marts 2015
- februar 2015
- januar 2015
- november 2014
- oktober 2014
- august 2014
- juli 2014
- marts 2014
- februar 2014
- januar 2014
- november 2013
- oktober 2013
- september 2013
- august 2013
- juli 2013
- juni 2013
- maj 2013
- april 2013
- marts 2013
Leita
-
Kalendarinokt22man13:00 Bindikonurnar brúka stóra høliðBindikonurnar brúka stóra høliðokt 22 kl. 13:00 – 16:00Bindikonurnar binda í stóra hølinum í Fjarlestrardeplinum hvønn mánadag kl. 13-16.18:45 Skeið í dugnaskapi – KvøldskúlinSkeið í dugnaskapi – Kvøldskúlinokt 22 kl. 18:45 – 22:00Kvøldskúlin, dugnaskapsskeið, brúkar tað stóra rúmið hvørt mána- og tórskvøld vetrarhálvuna kl. 19 til 22.okt23tirs18:45 Seymiskeið nýtir alt húsið (kvøl...Seymiskeið nýtir alt húsið (kvøl...okt 23 kl. 18:45 – 22:00Kvøldskúlin, seymiskeið, nýtir alt húsið hvørt týskvøld vetrarhálvuna frá kl. 19 til 22.okt25tors18:45 Dugnaskapsskeið nýtir stóra rúmiðDugnaskapsskeið nýtir stóra rúmiðokt 25 kl. 18:45 – 22:00Kvøldskúlin, dugnaskapsskeið, brúkar tað stóra rúmið hvørt mána- og tórskvøld vetrarhálvuna kl. 19 til 22.okt29man13:00 Bindikonurnar brúka stóra høliðBindikonurnar brúka stóra høliðokt 29 kl. 13:00 – 16:00Bindikonurnar binda í stóra hølinum í Fjarlestrardeplinum hvønn mánadag kl. 13-16.
-
Seinastu tíðindi
-
Hægri fjarlestur á Glasi16 august, 2018Um nóg nógv tekna seg, fara Glasir og Fjarlestrardepilin í Read More »
-
Sosiala Akademiútbúgvingin á Fjarlestrardeplinum21 marts, 2018Fjarlestrardepilin í Vági hevur seinasta árið arbeitt við at fáa Read More »
-
Lesandi atgongd til hølir um jólini01 december, 2017Eins og undanfarin ár, kunnu lesandi um jólini ókeypis brúka Read More »
-
Vil tú lesa sosial-ráðgeva sum fjarlesandi?02 februar, 2017Stórur áhugi er í at lesa sosial-ráðgeva sum fjarlesandi. Av Read More »
-
Íverksetan á ferð – í Vági 5. des.01 december, 2016NB! Tiltakið er flutt í Miðlatún, mánadagin 5. des. frá Read More »
-
Leiti orð2014 2015 2016 Allar útbúgvingar arkitektur Bachelor bioanalytikara búskaparútbúgvingar Danmark ergoterapeaut Ferðastuðul fysioterapeaut Føroya Handilsskúli Kambsdalur Føroyar innrættingar arkitektur innrættingar ráðgevi IT-útbúgving Kost pilot kostráðgevi leiðsluútbúgvingar lestrarstuðul lærari Master merit-útbúgving Miðnámsútbúgvingar Norra Námfrøðingur námsfrøði Ongland Pedagog røktarútbúgvingar samfelagsvísindaligar útbúgvingar sjúkrarøktafrøðingur sosial ráðgevi stakskeið Studni stuðul SU Svøríki Sálarfrøði tekning Tíðindi Vælveruútbúgvingar web-mennari zoneterapeaut


text:
Dagbókabløð
Ebba Hentze
Oddfríður Marni Rasmussen og Arnbjørn Ólavsson Dalsgarð týddu
1
At sita á einum vongi
høgt uppi.
Trygd og ótti fyri at detta
ígjøgnum óskygt myrkur
ímóti mánans rísandi ljósi á vatninum, knúsa speglið
og doyggja móti hørðum sorta.
Løgnir fiskar fara at koma
og eygleiða eina friðarspillu.
Tað storknaða voksið
sleppir hondunum.
Dreymur um ein dreym verður svølgdur av einum fiski, sum einki kann vita um Ikaros.
Tær heitu fjaðrarnar,
kílaskapað flýggjan uppi í tí høga og tann myrki taraskógurin.
2
Tíðliga ein morgun tekur tú eina avgerð.
Hálvvakin vón –
og kemur so langt út sum á ta longu strandargøtuna
og bíðar eftir sólini, sum sleppir havinum eins og ein hækkandi dropi,
eldbogaumskapan frá loga til skærandi hvítt,
meðan oyggin, sum var framman fyri dagsins byrjan,
aftur glíður inn í veruleika sín
út úr veruleikans speglmynd.
3
Hví er vegurin so langur og turrur. Hví bakar sólin ímóti høvdi mínum, náðileyst.
Og hví er hitakenslan
so ung og grøn og vóngóð.
Hví síggi eg ikki ein teirra,
sum syngur í teimum rútaleysu húsunum. Hví er vegurin so deyður og so tómur. Hví røkka bara røddirnar út.
Sundurskræddar glærmyndir við nøvnum á í veitunum, fyltum við dusti, brotnaðum stongum og flogseðlum
– fremmand nøvn, og yvir ruskdungar nær sangurin meg, meðan eg til fánytis leiti eftir mínum egna navni.
Her liggur ein nýliga deyður fuglur,
eyguni eru enn í høvdinum,
aftan fyri ta gráu hinnuna fari eg at hóma eitt vinaligt eygnabrá.
4
Tann ljósi dagurin og láturin og evnini at síggja.
Tað bleyta myrkrið og tann góði longsulin, sum tá alt var til.
Tær góðu hendurnar og trúgvin á, at alt heldur sær.
Tann reini angin av havi og furu
og spæli ímillum stórar steinar í summarskógum.
Tey búnaðu berini á heyggjunum og baraldsins myrku skuggamyndir, sum tá alt var.


text:
Ingi Samuelsen
28.06.2017 - 18:39
Ítróttur > Ítróttur > Bogaskjóting
Tað hevur aftur verið ein góður dagur hjá bogaskjúttunum á oyggjaleikunum. Í dag var head-to-head kapping – tað er ein cup-kapping, har skjúttarnir skjóta móti hvørjum øðrum, til bert tveir eru eftir í finaluni.
Anja Eydnudóttir er tann stóri siggrarin hesaferð. Anja, ið skjýtur compound vann sítt fjórða gullheiðursmerki á oyggjaleikunum í ár.
Í spennandi finaluni vann hon eftir umskjóting á eini kvinnu av Guernsey.
Í compound-harrunum vann Albert E. Dam gull og Nikkel Petersen bronsu.
Albert vann allar sínar dystir í dag, móti Nikkel Petersen í semifinaluni og móti einum gotlendingi 137-135 í finaluni. Nikkel vann móti einum av Guernsey í bronsufinaluni.
Í recurve head-to-head fekk Absalon Hansen silvur og Oddmar Nielsen bronsu.
Teir báðir møttust móti hvørjum øðrum í seimifinaluni. Absalon Hansen vann, men tapti móti einum skjútta av Menorca í finaluni. Oddmar Nielsen vann bronsufinaluna móti einum gotlendingi.
(rættað 19.44)


text:
Kristni í fólkaskúlanum
Eg datt um fólkaskúlalógina inni á logir.fo eftir at hava hoyrt enn einaferð um støðuna við kristni í fólkaskúlanum og eisini prát um privatan kristnan fólkaskúla í Kelduni í Skálavík Skálabotni. Eg havi lisið hesa lóg fyrr, men eg hevði gloymt hvussu heilt langt úti hon er. Eg fari at taka paragraff 6, sum handlar um kristniundirvísing eitt sindur sundur, og skriva nakrar viðmerkingar eg havi til hana. Boldingarnar eru mínar:
- § 6. Undirvísingin í kristnikunnleika í fólkaskúlanum skal samsvara við fólka-kirkjunnar evangelisk-luthersku læru.
Ok, so um títt barn gongur í fólkaskúlanum, og skal hava nakra sum helst undirvísing í átrúnaði/religión, so noyðist tað at vera akkurát tað slagið av kristindómi, sum fólkakirkjan tekur undir við. Trúarfrælsi?
- Stk. 2. Er barnið í fólkakirkjuni, kunnu foreldrini fyrst í einum skúlaári skrivliga til skúlastýrið vátta, at tey sjálv ynskja at hava barnsins undirvísing í kristnikunnleika í hondum. Barnið sleppur tá undan at verða undirvíst í kristnikunnleika í skúlanum, um ein prestur í fólkakirkjuni váttar, at hann hevur umsjónina við undirvísing barnsins í kristnikunnleika. Liva foreldrini saman í hjúnalagi, skal váttanin um, at barnið sleppur undan at verða undirvíst í kristnikunnleika í skúlanum, verða undirritað av báðum í felag. Er barnið 15 ár, kann frítøka tó bert verða framd við samtykki barnsins.
Hetta sigur beinleiðis, at um tú vágar tær at doypa títt barn í fólkakirkjuni, so hevur tú dømt tað til 9 ár (stendur aðrastaðni í lógini at kristniundirvísing skal vera 9 ár í fólkaskúlanum) av kristniundirvísing í skúlanum uttan so at tú kanst yvirbevísa ein prest um at lova at geva barninum undirvísing í kristni. Við øðrum orðum loyvir tú fólkakirkjuni at noyða títt barn at vera undirvíst í kristni í 9 ár, um tú doypir tað. Tú kanst tó melda títt barn úraftur fólkakirkjuni, og síðani taka avleiðingarnar av tí avgerð. (Keðiligt og besverligt um barnið seinni vil konfirmerast, vera faddur og so framvegis)
- Stk. 3. Børn, sum ikki eru í fólkakirkjuni, skulu, tá ið foreldrini krevja tað, sleppa undan at verða undirvíst í kristnikunnleika í skúlanum. Er barnið í øðrum trúarsamfelag uttan fyri fólkakirkjuna, so hevur hetta trúarsamfelag umsjónina við átrúnarligu uppaling barnsins. Foreldur ella verji hava kortini skyldu til at ansa eftir, at barninum ikki vantar upplýsing um vanligu reglurnar fyri lívinum í skipaðum samfelag, antin tað so er í einum trúarsamfelag ella ikki. Verður barnið vanskettað í so máta, skal skúlin geva tí neyðugu undirvísingina. Er barnið 15 ár, kann frítøka tó bert verða framd við samtykki barnsins.
Her stendur at børn í øðrum trúarsamfeløgum skulu sleppa undan kristniundirvísing, og at so hevur viðkomandi trúarsamfelag ábyrgdina av átrúnaðarligu upplæringini (hetta umfatar eisini gudloysingar, ið um teir ikki hava doypt sítt barn, kunnu taka tað úr kristniundirvísingini). Fair nokk, men so kemur ein undarligur setningur, sum virkar at seta samband millum undirvísing í einum ávísum átrúnaði og undirvísing um vanligu reglurnar fyri lívinum í skipaðum samfelag. Hvat?! Síðan nær hava átrúnaður og skipað samfelag verið synonymir? Hví hava foreldur, sum taka sítt barn úr kristniundirvísing skyldu til at upplæra sítt barn í tí, at liva í einum samfelag? Hví hava foreldur, sum lata sítt barn fáa kristniundirvísing, ikki skyldu til at syrgja fyri at barnið dugur at liva í einum samfelag? Blandar hendan lóg ikki fakið “samfelagslæra”við “kristni”?
Eg mundi dotti uppeftir, tá eg læs hatta brotið. Ótrúliga diskriminerandi og fordómsfult at ganga út frá at børn uttan kristindóm hava fyri neyðini at uppá aðrar mátar at læra um at liva í einum samfelag. Eg kann fortelja okkara lóggevandi valdi, at kristindómur uppá ongan máta tryggjar at eitt barn lærir at virka í einum samfelag. Okkara samfelag er sum heild sekulert (tó at lógarverkið tíverri ikki er tað), og tað er ógvuliga syndarligt at ein lóg, sum avgerð hvat okkara børn skulu læra, ikki viðurkennir hetta, men setur ligvið millum átrúnað og samfelag.
Havi eg misskilt hesa lóg? Ber tað veruliga til, at lógin heldur, at undirvísing í átrúnaði lærir barnið at liva í einum samfelag? Ella sipar hatta brotið bara beinleiðis til trúarsamfeløg ella ikki-átrúnaðarsamfeløg, og ikki til okkara samfelag sum heild? Um so er, so skilji eg enn ikki hvat tey vilja við hesum. Hví hevur lívið í einum trúarsamfelag ella ditto fyri ikki-trúgvandi nakað at gera við fólkaskúlan? Eg skilji, at tað burdi verið ein partur av fólkaksúlanum, at læra at liva í einum siviliseraðum samfelag, men fyri alt í verðini dugi eg ikki at síggja hvat hetta hevur við kristni at gera.
Ása Johannesen
Merki: Ása Johannesen, fólkaskúlin, kristi samfelag, lógir


text:
Jens Hákun Leo
08.05.2017 - 12:30
Tíðindi > Uttanlands > Politikkur
Tað vóru heilt ung fólk umframt fólk í eldra endanum, sum atkvøddu fyri Emmanuel Macron, nýggja forsetanum í Fraklandi, sum í gjár vann seinra forsetavalumfarið ímóti høgravendu Marine Le Pen.
Tað er franska sjónvarpsstøðin France2, sum ber hesi tíðindini í dag.
France2 sigur herundir, at 66% av teimum, sum fóru á val í gjár, í aldursbólkinum 18-24 ár, atkvøddu fyri Emmanuel Macron.
70% av teimum í aldursbólkinum 60-69 ár atkvøddu somuleiðis fyri Emmanuel Macron, meðan nýggi franski forsetin fekk 78% av atkvøðunum frá aldursbólkinum 70 ár og eldri.
Marine Le Pen, hinvegin, fekk atkvøðurnar frá teimum 25-49 ára gamla. Í aldursbólkinum 25-34 ár fekk hon 40% av atkvøðunum, meðan hon í aldursbólkinum 35-49 ár fekk 43% av atkvøðunum.
Tølini hjá France2 vísa eisini, at okkurt um tveir triðingar av veljarunum í aldursbólkinum 18-34 ár ikki fóru á val.
Emmanuel Macron fekk í alt 66% av atkvøðunum, meðan Marine Le Pen fekk hini 34%.


text:
Um næmingur er leingi burtur vegna sjúku ella annað:
- Skúlastjórin ella flokslærarin hava ábyrgdina av at tosa verður við heimið
- Skúlastjórin ella flokslærarin kunnar starvsfólk, floksfelagar
- Um stig verða tikin til tiltøk skipa skúlastjórin ella flokslærarin/toymið fyri
Um avvarðandi hjá næmingi verða rakt av álvarsamari sjúku, vanlukku ella deyða:
- Um boðini koma á skúlan, og avvarðandi ikki sjálvi kunnu geva barninum boðini verður mælt til, at skúlastjórin og flokslærarin geva boðini á hóskandi stað
- Mælt verður til, at næmingurin fær umstøður at sissa seg, fær umsorgan og ikki er einsamallur ella fer einsamallur heim
- Um avvarðandi sjálvi koma á skúlan at geva boðini, verður sama mannagongd fylgd
- Eru fleiri systkin á skúlanum, verður sama mannagongd fylgd
- Skúlastjórin/flokslærarin kunnar starvsfólkini
- Flokslærarin kunnar floksfelagar og funnið verður fram til, hvussu næmingurin kann stuðlast, t.d. jarðarferð, vitjan í heiminum, skúlaarbeiði o.a.
- Skúlastjórin/flokslærarin meta um, nær og um neyðugt er at tosa við heimið um skúlagongdina framyvir
- Skúlin kann senda heilsan, blómur, krans
- Møguliga kann flokkurin senda kort/brøv heim til rakta næmingin
- Flokslærarin kann fara á heimavitjan
- Flokslærarin fyrireikar hinar næmingarnar um, hvussu teir eiga at fara við tí rakta næminginum
- Tá ið næmingurin kemur aftur í skúla eigur flokslærarin at taka hond um næmingin
- Skipast kann fyri, at rakti næmingurin sigur frá tankum og kenslum, fær spurningar frá hinum
- Bæði áðrenn og eftir, at rakti næmingurin kemur í skúla, ber til at viðgera evnið Deyðin. Spyr bókavørðin um tilfar, bøkur, bond
- Lærararnir, ið eru um flokkin, mugu vísa tolsemi, fyrilit og umhugsni
- Tilbúgvingartoymið kunnar viðkomandi lærarar um langtíðarárin, tá børn/ung verða rakt av kreppu og sorg
- Um næmingurin sær út til at hava tørv á sálarfrøðiligari hjálp, kann skúlin – saman við foreldrunum – taka stig til hetta
Um næmingur doyr:
a. Um næmingur hevur verið leingi sjúkur:
- Skúlastjórin ella flokslærarin kunnar starvsfólk og floksfelagar
- Tímatalvan verður broytt soleiðis, at flokslærarin/toymið kann vera um flokkin
- Ljós verður tendrað á plássinum hjá tí deyða
- Tá øll hava fingið boð, verður flaggið vundið á hálva stong
- Áðrenn næmingarnir fara heim, kann vera neyðugt at tryggja sær, at onkur, ið veit um støðuna er heima og tekur ímóti
- Skúlastjórin, flokslærarin, toymið, prestur skipa fyri minningarhaldi. Umráðandi at foreldrini eru vitandi um hetta
- Støða takast til, um skúlagongdin skal halda fram eftir minningarhaldið ella ikki
- Til minningarhaldið skulu floksfelagarnir hava møguleika at minnast tann deyða á sín hátt. T.d. við sangi, minningarorðum, myndum, tekningum e.ø.
- Flokslærarin/toymið/foreldrini taka støðu til, um vitjast skal í heiminum hjá tí deyða
- Flokslærarin/toymið/foreldrini taka støðu til, um næmingarnir skulu síggja tann deyða
- Skúlin/flokkurin sendir heilsan/krans
- Flokkurin og flokslærarin/toymið eru við til jarðarferðina og ervið
b. Um næmingur doyr brádliga:
- Fer hendingin fram í umhvørvi skúlans, skal hjástaddi lærarin beinanvegin seta seg í samband við, lækna, alarmsentralin, heimið og leiðslu skúlans
- Skúlastjórin kunnar starvsfólk um, hvat farið er fram
- Flokslærararnir kunna flokkarnar um, hvat farið er fram
- Tá øll hava fingið boð, verður flaggið vundið á hálva stong
- Flokslærarin metir um støðuna og tryggjar sær, at eingin er einsamallur, ið tørvar hjálp
- Áðrenn næmingarnir fara heim, kann vera neyðugt at tryggja sær, at onkur er heima og tekur ímóti
- Skúlastjórin, flokslærarin, toymið, prestur skipa fyri minningarhaldi
- Støða takast til, um skúlagongdin skal halda fram eftir minningarhaldið ella ikki
- Til minningarhaldið skulu floksfelagarnir hava møguleika at minnast tann deyða á sín hátt. T.d. við sangi, minningarorðum, myndum, tekningum e.ø.
- Flokslærarin/toymið/foreldrini taka støðu til, um vitjast skal í heiminum hjá tí deyða
- Flokslærarin/toymið/foreldrini taka støðu til, um næmingarnir skulu síggja tann deyða
- Skúlin/flokkurin sendir heilsan/krans
- Flokkurin og flokslærarin/toymið eru við til jarðarferðina og ervið
c. Tiltøk í skúlastovuni:
- Seta mynd av tí deyða á borðið í skúlastovuni, har hann/hon sat. Myndin verður standandi skúlaárið út
- Fyrstu tíðina setir flokslærarin eina løtu av hvønn dag, soleiðis, at floksfelagarnir kunnu bera fram minnir og hugleiðingar. Hetta kann gerast munnliga, skrivliga ella við tekningum
- Tekna myndir, skriva brøv/samkenslubrøv/samkenslubók. Møguliga geva foreldrunum hjá tí deyða hesi
- Skriva minningarorð, ið møguliga kunnu setast í bløðini og verða givin foreldrunum hjá tí deyða
d. Tiltøk framyvir
- Á føðingardegnum hjá tí deyða verður ljós tendrað í floksstovuni
- Á føðingardegnum hjá tí deyða vitjar flokkurin og flokslærarin á grøvini
- Lærararnir, ið eru um flokkin mugu vísa tolsemi, fyrilit og umhugsni
- Tilbúgvingartoymið kunnar viðkomandi lærarar um langtíðarárin, tá børn/ung verða rakt av kreppu og sorg


text:
Vikuskiftisguff: Sunnar pannukøkur
29.08.2017 - Tóna Fritsdóttir
Sunnar pannukøkur, við bert tveimum matlutum!
10-15 minuttir at gera
Uppskriftin er til 2-4 persónar
Tilfar: ( 12 smáar pannukøkur )
-
4 egg
- 2 frískar bananir
Mannagongd:
Smyr
pannuna við oliven olju ella kokos olju og tendra plátuna.
Mosa bananurnar og rør eyggini upp í við gaffli ella pískirísi (Tað er í ordan, um smáir bananklumpar eru í. Um tú ongar klumpar vilt hava í, kanst tú píska við hondmiksara ístaðin)
Pannukøkurnar mugu gerast smáar, fyri at kunna vendast. ( 2 - 3 pannukøkur pr. pannu )
Eggini eru tey, sum binda pannukøkurnar saman, so tær ikki fara sundur. Bananirnar eru sokallaðar søttingarevni, so tær smakka eins og pannukøkur vanliga gera.
Um tað er ov trupult at venda teimum á pannuni, ber til, antin at smyrja meira olju á, koyra fleiri egg í deiggið, ella minka støddina á pannukøkunum.
Eisini
ber til at koyra chia fræ, havragrýn ella kanel í deiggið J
Tá bananpannukøkurnar eru lidnar, smakkar væl at koyra honning, syrup ella myrka sjokolátu millum tær ella á sjálvar pannukøkurnar. Frukt og ber smakka eisini væl aftur við.
Av tí at uppskriftin er heilsugóð, er hon hóskandi til allar máltíðir J


text:
Tann 10. mars verður skipa fyri Ferðavinnustevnuni.
Tað er á Ferðavinnustevnuni, at ferðavinnuárið verður skotið ígongd. Høvi verður at kunna seg um, hvat onnur hava á skrá í nýggja árinum og málið er, at farið verður heimaftur við nýggjum hugskotum og einum størri netverki enn frammanundan.
Ferðavinnustevnan er eitt tiltak fyri stór og smá í ferðavinnuni, stjórar sum starvsfólk, ferðavinnuáhugað sum ferðavinnuútbúgvin, roynd sum óroynd.
Tiltakið um dagin er ókeypis, og kostnaður fyri luttøku á veitsluni er kr 375,- fyri limir og 475,- fyri tey sum ikki eru limir í Ferðavinnufelagnum.
Melda til her:


text:
- Tað er ikki dópurin sjálvur sum vaskar burtur óreinskuna, tí tað stendur skrivað, .. ikki burturtøkan av óreinskuni av kjøtinum .. (I. Pæt. 3:21 FKJ)
- Tað er endurføðingin sjálv (t.e., at ein er frelstur) sum er tváanin, (ikki dópur), tí tað stendur skrivað, .. samsvarandi við miskunn sína frelsti hann okkum, við tváanini av endurføðing, og endurnýggjan av Heilaga Andanum. (Titus 3:5 FKJ)
- Rættur dópur er inn í vatn, og ikki við ásletting, tí tað stendur skrivað, .. og teir fóru niður báðir inn í vatnið, bæði Philippus og hirðmaðurin; og hann doypti hann. Og tá ið teir vóru komnir upp út úr vatninum, .. (Gern. Ap. 8:38-39 FKJ)
- Dópurin er ein útvortis vitnisburður av eini innvortis hending, sum longu er farin fram (altso, at ein er vorðin frelstur við eins egnu trúgv og játtan). Hesin vitnisburður er yvirfyri øllum umboðsaðalum, bæði andaligum og veraldligum, tær sjálvum tillíka; men fyrst og fremst yvirfyri Guði sjálvum, tí um dópin stendur skrivað, .. men aftursvarið av eini góðari samvitsku mótvegis Guði, við uppreisn Jesu Christs (I. Pæt. 3:21 FKJ). Altso: tú verður doyptur eftir at tú longu hevur eina góða samvitsku mótvegis Guði, tvs. ert vorðin frelstur.
- Vit doypa tey sum eru lærusveinar; vit gera ikki lærusveinar við at doypa, tí tað stendur skrivað, .. Farið tit tessvegna, og (1) lærið allar tjóðir, (2) doypandi tey í navni Faðirsins, og Sonarins, og Heilaga Andans: (3) Lærandi tey at geva øllum lutum ans hvørjarsumhelst ið eg havi boðið tykkum: (Matth. 28:19-20 FKJ). Vit læra fyrst (t.e. grundleggjandi evangeliið til frelsu), síðan doypa, og læra síðan frelstar læruvseinar at halda alt sum Jesus lærdi okkum. Implikatiónin er, at vit tala orðið fyri øllum, og doypa tey sum taka við trúgv á Jesus Christ. (Týðing J. Dahls sigur .. gerið øll fólkasløg til lærusveinar mínar, við tað at tit doypa tey ..; men orðini “við tað at tit” eru tikin út úr tómari luft, fyri at styðja undir falslæru fólkakirkjunnar.
- Hvussu við børnunum?
Børnini hjá teimum heilagu eru heilag (eisini tá ið bert annað av foreldrunum er frelst); men børnini hjá teimum vanheilagu eru órein (tvs. tá ið bæði foreldrini eru ófrelst),
.. tí tað stendur skrivað, .. Tí hin vantrúgvandi ektamaðurin er halgaður av ektakonuni, og hin vantrúgvandi ektakonan er halgað av ektamanninum: annars vóru børn tykkara órein; men nú eru tey heilag (I. Cor. 7:14 FKJ).
Tvs. um bert annað av foreldrunum er heilagt (tvs. frelst), so eru børnini heilag (tvs. frelst),
men um bæði foreldrini eru vanheilag (tvs. ófrelst), so eru børnini órein. (Órein má merkja ófrelst, tí hvussu kunnu tey vera frelst, um tey eru órein? Óreinur í Bíbliuni er altíð tann, sum hevur synd sína enn yvir sær; samanber við at vera spitalskur, sum er ofta talað um sum at vera óreinur. (Spitalskni er ígjøgnum alla Bíbliuna ein mynd uppá synd.))
- Sambært I. Cor. 7:14 eru øll børn ikki automatiskt Guðs børn óansæð um teirra foreldur eru heilag ella ikki. Øll menniskju eru gitin í synd (Ps. 51:5 KJB), arva synd frá fedrum sínum (I. Pæt. 1:18-19), og eru fødd sum syndarar eftir mynd hins fyrra Adams, og mugu koma inn í mynd hins seinna Adams gjøgnum sanna endurføðing, sum er frelsa (I. Cor. 15:45&50 ; Jóh. 3:5-6). Tí sigur Jesus, at vit skulu leiða børnini til hansara, tað er læra tey um hann frá ungum árum av, so tey koma til persónliga trúgv á hann. Hetta merkir sjálvandi ikki, at vit doypa tey áðrenn tey eru sjálvstøðug (t.e. eru um 12-14 ára gomul, samanber við Jødiska Bar Mitzva), og standa í síni egnu frelsandi trúgv. Um at vit skulu leiða børnini til Jesu stendur tað skrivað, .. Men Jesus segði, Loyvið lítlum børnum, og sýtið teim ei, at koma til mín: tí til slíkra hoyrir kongadømi himins. (Matth. 19:14 FKJ). Nøkur beinleiðis tilvísing til dóp finst ikki í hesum striftstaðinum. Í Bíbliunnar kláru boðum um dóp, t.e. í Matth. 28:19-20 og í Mark 16:15-16, síggja vit (1) prædikan (læra) av gleðiboðskapinum, (2) trúgv á gleðiboðskapin, (3) dóp í navni hins tríeinda Guðs, (4) frelsa, (5) víðari læra av doyptum lærusveinum. Onkur hevur sagt, at “tingenes rækkefølge er ligegyldig”, men tað heldur ikki rættiliga vatni ímóti Guðs orði, sum altso setur hesi tingini upp í hesi raðfylgjuni. Tað gera vit vísast í at taka so sum tað stendur.
Niðurstøða:
Tú kanst vera frelstur, um tú ikki enn ert vorðin doyptur við røttum Christnum vatn-dópi, tí frelstur ert tú aleina við at trúgva at Jesus Christus er Sonur Guðs (Gern. Ap. 8:37 FKJ), trúgva at Jesus Christus doyði fyri syndir tínar samsvarandi við skriftirnar; og at hann varð grivin, og at hann reis upp aftur triðja dagin samsvarandi við skriftirnar (I. Cor. 15:1-4); trúgva at Guð Faðirin vakti Harran Jesus upp frá hinum deyðu, og játta við munni tínum Harran Jesus (sí Rom. 10. 9-10 FKJ).
Men um tú ert frelstur, hvat forðar tær í at vera lýðin Jesu Christi boði um dóp?
Sektin?
Slektin?
Traditiónin?
Tann falska religiónin?
Míni ráð: Gakk ikki longur undir ójøvnum oki við eina rúgvu av molapykk-boðandi pávum, kardinalum, bispum, fólkakirkjuprestum; kom tær út úr skøkju-kirkjuni (Katólsku skøkjuni, og hennara døtrum .. Anglikanarar, Lutheranarar ..), ger Jesus Christ títt einasta høvd, kenst við hann yvirfyri øllum umboðsaðalum, og ver eitt sterkt vitni um og fyri tín Harra og Frelsara Jesus Christ inntil deyðan.
Tí fyri mær at liva er Christus, og at doyggja er vinningur.
(Phil. 1:21 FKJ)
(Sitatini eru úr fyrstu útgávu av FKJ N.T.)


text:
Kristina Háfoss, landsstýriskvinna í Fíggjarmálum, hevur lagt uppskot til játtanarkarmar fyri 2018 fyri Løgtingið. Í framløgum og frágreiðingum í sambandi við uppskotið, verður sagt frá, at talan er um ein varisligan útreiðsluvøkstur í rakstrinum á 1,5%, umframt lønarhækkingar, sum ikki eru ásettar enn.
Hetta er tó eitt skeivt samanberingargrundarlag. Fyri tað fyrsta er tað rættari at samanbera uppskotið til játtanarkarmar fyri 2018 við uppskotið til játtanarkarmar fyri 2017. Tað kann vera ein langur vegur frá einum uppskoti til játtanarkarmar til eina samtykta fíggjarlóg, serliga tá tíðirnar eru góðar. Ein vegur, har útreiðslurnar aloftast hava hug at kvinka uppeftir í viðgerðini. Fyri tað næsta má hædd takast fyri lønarvøkstri. Og fyri tað triðja eigur økingin í íløgukarminum at verða íroknað í útreiðsluvøksturin.
Í uppskotinum til játtanarkarmarnar fyri 2017 var samlaði útreiðslukarmurin hjá landinum tils. kr. 4.742,2 mió. kr. Í uppskotinum til játtanarkarmar fyri 2018 er útreiðslukarmurin 4.865,7 mió. kr., umframt lønarútreiðslur. Um roknað verður við á leið somu lønarhækking fyri 2018, sum fyri miðal seinastu trý árini á umleið 2%, leggjast uml. 45 mió. kr. afturat útreiðslunum hjá landskassanum. Samlaða útreiðsluøkingin frá 2017 til 2018 verður tá uml. 170 mió. kr., sum svarar til eina útreiðsluøking á uml. 3,6%.
Tað ber til at koma til annað úrslit við øðrum fortreytum fyri lønarvøksturin, men tað er greitt, at talan eftir øllum at døma ikki verður um ein varisligan vøkstur frá 2017 til 2018.
Føroya Arbeiðsgevarafelag heldur tað tí vera neyðugt, at Løgtingið í viðgerðini av játtanarkørmunum táttar í aftur, so vit fáa vøksturin í landskassans útreiðslum niður aftur á eitt sámiligt støði. Í einari støðu, har føroyski búskapurin er í hákonjukturi, er ikki tørvur á, at landið er viðvirkandi til at økja um samlaða eftirspurningin í landinum. Tørvur er í staðin á, at landið heldur aftur, so nakað er at standa ímóti við, tá tíðirnar gerast verri aftur.


text:
Ingi Samuelsen
25.03.2016 - 08:43
Tíðindi > Uttanlands - Yvirgangur
Løgreglan í Brússel handtók í gjár seks persónar undir illgruna fyri at hava samband við bumbuálopini á belgiska høvuðsstaðin týsdagin, skrivar belgiska tíðindastovan, Belga.
Handtøkurnar fóru fram í býarpartunum Jette og Schaerbeek. Eingi skot vórðu latin av, men løgreglufólkini vórðu tungt vápnað í sambandi við handtøkurnar, skriva belgiskir fjølmiðlar.
Teir skriva, at handtøkurnar høvdu samband við álopini í Brússel týsdagin, tá sjálvmorðsbumbufólk drupu yvir 30 fólk.
Belgiska ákæruvaldið hevur eisini upplýst, at løgreglan hevur framt fimm húsarannsóknir í Brússel, Jette og Schaerbeek.
Eisini belgiski løgmálaráðharrin hevur skrivað á Twitter, at seks fólk eru handtikin. Einki er tó komið fram um samleikan hjá teimumhandtiknu, skrivar Ritzau.


text:
Sjólívið eitt blanda fornoyilsi er
Tó oftast tað skuffilsir apuni ber
tí veiða við snellu, við línu og trol
á saltfiskaveiðu krevur ræðuligt tol.
Meðan landkrabbar klæðast í fínasta stás
við snelluna apan verður sett í sín bás
í sjaski og góðveðri skilur ei frá
um havaldan brýtur á grunni og vág.
Har heima gongur summarið við sporti og spæl
tá landkrabbar á stevnu seg vísa sum kæl
meðan apurnar kappast bæði tíðliga og seint
til toskin at draga og at gera reint.
Um heima tú hittir ein arbeiðsmann
so skitnast um bakendan oftast er hann
og altíð seg turran at kroppinum ber
um regnið enn oysir og vatnskaða ger.
Hvønn leygardag, sjálvt sagt, teir halda week-end
fyri apuni bert 6-tíma frívakt er kend
hon søkti um at fáa sunnudag frí
sjálvt tingið vildi rilla so ei gjørdist við.
Men tøkk fái tí sum alt bar so í band
sum landkrabban setti á turrasta land
og enn størri undur ei gloymast skal vekk
at apan er skapt, – og ei við vatnskrekk.


text:
Høgni Midjord
20.11.2014 - 03:38
Tíðindi > Ítróttur > Svimjing
Tveir tilburðir hava verið seinastu tíðina, har børn eru komin í neyð í Klaksvíkar svimjihøll. Foreldur og ein fyrrverandi lívbjargari í Klaksvíkar svimjihøll siga, at trygdin als ikki er nøktandi.
Herfyri var ein smádrongur sera tætt við at druknað. Fólk komu honum til hjálpar og lukkuvís kom hann fyri seg aftur.
Jógvan Skorheim váttar fyri Kringvarpinum, at tey fara at gera alt tað tey kunnu, fyri at trygdin verður betri. Millum annað við at seta fleiri fólk í starv sum lívbjargarar og annars tryggja sær at eftirliftið er í lagi, tá ið skúlar og stovnar leiga seg inn.


text:
Nýtt frá Tjóðsavninum
Kennir tú blómurnar, sum vaksa her í Føroyum? Tjóðsavnið søkir eftir savnsvørði til plantudeildina
Gleð teg heystfrítíðina við nógvum spennandi upplivingum á søvnunum í Havn, har tú eisini kanst vinna eina forkunnuga uppliving fyri alla familjuna.
Tórarinn Niclasen á Rípuni er settur í starv sum savnslærari á Tjóðsavninum
Umleið 250 fólk vitjaðu hvalastøðina við Áir á Mentanardøgum hjá Sunda kommunu
I sambandi við Mentanardagar hjá Sunda kommunu verður Hvalastøðini við Áir sýnd fram mikudagin 19. september
Limir úr Føroyanevndini hjá Fólkatinginum vitjaðu á Tjóðsavninum í Koltri.
Tjóðsavnið fylgir við, hvussu grindin, ið varð merkt í Bø 5. september, ferðast í Norðurhøvum
Varðveitingararbeiðini í Kirkjubø halda nú fram og aftur í ár verður arbeitt á tveimum mótum – á Múrinum og á Líkhúsi
Skal føroyski dansurin verða eitt uppskot til UNESCO at seta á listan yvir immateriellan heimsarv?
15. mars var stórfingin móttøka í sambandi við at nýggi stovnurin 'Tjóðsavnið” er vorðin til við egnum endamáli og nýggjum samleika og heimasíðu
Um páskirnar verður aftur møguleiki at uppliva spennandi leikin 'Músin og týskarin' við Sóley Danielsen á Tjóðsavninum.
Tjóðsavnið er nýggjur stovnur, ið er samansettur av gomlu stovnunum Føroya Náttúrugripasavn og Føroya Fornminnissavn.
Í fornfrøðiliga útgrevstrinum niðri á Bakka á Velbastað, sum var í 2016 og 2017, vórðu mannatenn funnar. Talan er tí um gravir í fornum kirkjugarði.
Ein sjálsamur ringur er funnin á Velbastað. Kanningar av einum silvurmynti, sum var funnin samstundis, hava staðfest, at mynturin er úr Onglandi og er gjørdur í 900-talinum. Men enn veit eingin at siga, hvaðani ringurin stavar


text:
Sverri Egholm
08.07.2015 - 11:30
Jóhannus Hansen var næsti maður á 313 metrar høga Trøllkonufingri í gjár, men tá hann skuldi koma upp á toppin sveik sikringin hjá honum og hann datt.
Hetta skrivar jn.fo sum eygleiddi síðstu metrarnar hjá teimum fýra niðan á toppin.
Hann segði í telefonssamrøðu at tá hann var komin uppá toppin, sveik tann eina sikringin hjá honum, men beint áðrenn hevði hann sett eina sikring fasta afturat.
Um hann ikki hevði sett hesa sikringina fasta, so hevði hann dottið fimm metrar niður.
Klintriútgerðin er øgiliga góð, men tað er tó ikki púra vandaleyst at klintra í slíkum hæddum. Leyst grót og annað kann gera at ein missur fótafesti. Men tíbetur spældi alt væl av hjá teimum fýra garpunum, sum seinnapartin í gjár klintraðu upp á Trøllkonufingur.
Teir sum klintraðu vóru Pætur Jørðdal Niclasen, Jóhannus Hansen, John Petersen og Bergur Mikladal.
Jóhannus tá hann kom upp á toppin (Mynd: Instagram/Vodafoneforoyar)
Trøllkonufingur er 313 metrar høgur (Mynd: Jens Kr. Vang)


text:
U19 dreingir: Tóku sett frá Norra
U19 dreingirnir, sum eru í evropeiskari kapping í Onglandi í hesum døgum, tóku í dag eitt sett ímóti Noregi.
Dreingirnir tóku øll á bóli og vunnu fyrsta settið 28-26, men kláraðu ikki at halda fram við góða spælinum og gjørdu ov nógvar feilir. Hini settini endaðu við ósigri á 22-25, 20-25 og 17-25, og sostatt við einum ósigri upp á 3-1.
Fyrr í dag spældu teir ímóti einum av favorittunum – Svøríki – og tá taptu teir greitt 3-0 (25-17, 25-12 og 25-14.)
Í morgin skulu teir spæla fjórðingsfinalu ímóti Onglandi, sum gjørdist nr. 2 í hinum bólkinum.
Hesin dysturin byrjar klokkan 9.30.
Dysturin verður stroymdur her:
https://www.247.tv/live/volleyball/nevza-u19-international-championships
(Stroymingin kostar tó. Beinleiðs stroymingin frá hvørjum dysti kostar £5, og endursendingarnar kosta £2.50)


text:
Flestu prýðislutir - smúkkur - eru prýðiligar, men prýðislutir kunnu innihalda evni, sum kunna dálka umhvørvið - og tína heilsu.
Prýðislutir - ella smúkkur - kunnu innihalda dálkandi metalini nikkul, blýggj, kadmium og kyksilvur. Í øðrum londum finnast reglur um, hvussu nógv metal kann vera í prýðislutum. Reglurnar viðføra sjálvsagt, at færri vørur innihalda vandamikil evni. Tó vil altíð ein vandi vera fyri, at prýðislutir innihalda ov nógv av metalum, kanska serliga um teir eru framleiddir í londum uttanfyri ES.
Áhaldandi nýtsla av prýðislutum, eins væl og øðrum vørum, sum innihalda nikkul, kann elva til ovurviðkvæmi ímóti nikkul. Hóast tað aðrastaðni er bann fyri at selja vørur, ið geva nikkul frá sær, ber kortini til at keypa t.d. prýðislutir til børn eins og til vaksin, sum kunnu elva til ovurviðkvæmi.
Í Danmark er mark sett fyri, hvussu nógv nikkul prýðislutir og aðrir lutir kunnu geva frá sær. Fyri lutir sum hálsprýði, armbond, ringar og brillustell, spenni og bakhúsar á armbandsurum, er markið 0,5 mikrogramm nikkul pr. cm2 um vikuna. Fyri piercingsmúkkur, oyrastikkarar og aðrar prýðislutir, sum verða settir í oyra, ella í onnur støð á kroppinum, er markvirðið 0,2 mikrogram/cm2/vikuna.
Prýðislutur, skulu vanliga burturbeinast sum vanligt húsarhaldsburturkast. Les meira um burturbeining av burturkasti her.


text: Magnus Jákupsson hevur í morgun simpult hen útraderað føroyska metið og juniormetið í 200 metra blandaðari svimjing, tá ið hann á donsku meistarastevnuni í morgun svam teinin uppá 2:06.92, har metið hjá Páli Joensen frá RIG 2009 var 2:12.79, og kravtíðin til at seta juniormet 2:19.14. Magnus var skjótastur av teimum 43 sum luttóku í innleiðandi riðlunum í morgun, umfatandi millum annað Chris Christensen og OL-luttakararnar Daniel Skaaning, Mads Glæsner og Anders Lie. Finalan er seinnapartin. Sí úrslitalistan her.